🌟ТАФАККУР ҚИЛИНГ🌟 | OK.RU\nNews FeedTopics 3 050Photos 2 536Participants 9 147\nҲажга борган афзалми ёки Ҳажга бориш учун тўплаган пулини эҳсон қилган афзалми? Баъзи бир одамлар Ҳажга бориш ўрнига шу пулни эҳсон қилган яхши деб ўйлайдилар. Ҳақиқатда шундайми? Нега энди хайр-эҳсон албатта Ҳаж ҳисобидан бўлиши керак? Бир маҳалладан бир йилда битта ёки кўпи билан иккита одам Ҳажга боради. Шу йилни ўзида 20 ёки 30 та одам спиртли ичимликлар қўйиб, дабдабали тўй қилади. Нега ҳамма шу бир дона Ҳажга борадиган одамга Ҳажга борма, эҳсон қил дейди, лекин ҳеч ким 20 ёки 30 та одамга тўйни ихчамроқ қилиб, тежалган маблағни эҳсон қил демайди? Бир маҳалладан бир йилда бир одам Ҳажга борса, шу бир йил ичида 10-15 та одам ундан кўп маблағ сарфлаб, Дубайга, Туркияга, Бали ёки Малайзияга боради. Нега одамлар Ҳажга борма, эҳсон қил дейди лекин, Балига борма, эҳсон қил демайди? Нега эҳсон ҳам, йўлни таъмирлаш, кўприк қилиш, сув чиқариш, кўчани асфальт қилиш ҳам айнан Ҳажга бормаслик эвазига бўлиши керак? Одам нима қилса, қилсин Ҳажга бормаса бўлдими? Фалон-фалон ҳаром ишларни қилаётган одамлар, шу ишларни қилманглар, шуни ўрнига эҳсон қилинглар дейдиган биронта ҳимматли одам борми? Ҳажга кетаётган одам ҳар сафар машинасига бензин ёки газ қуйганида, йўл солиғини тўлайди. Қонун бўйича кўчалар мана шу пул ҳисобидан асфальт қилиниши керак. Ҳажга борма, кўчани асфальт қил дейишга журъати етган мард шу йўлни асфальт қилишга мутасадди бўлган одамга, эй ҳаромхўр, халқни пулини ўз жойига ишлат, йўлни асфальт қилиб қўй дейишга нега журъати етмайди? Нега бутун оламларни яратган Аллоҳ фарз қилган амалга қарши гапиришга журъати етадиган одамни бугун бор, эртага йўқ бўлган бир кичкина амалдорчага қарши гапиришга журъати етмайди? Ҳажга борма, у қил, Ҳажга борма бу қил дейишга журъат қилаётган одамлар Кимга ва нимага қарши гапираётганини бир тафаккур қилиб кўришлари керак. Ҳажни ким жорий қилган? Сени Ҳажга борма дейишга ҳаққинг борми? Ҳажга ёки Умрага борган одам дуолар шак-шубҳасиз қабул бўладиган жойларда дуо қилади. Бир ўзини дуо қилмайди. Оиласини, маҳалла-кўй, қўни-қўшни, қуда-анда, қариндош-уруғ, элу-юрт, ҳамма-ҳаммани дуо қилади. Ана ўшалар қаторида сени ҳам дуо қилади. Қаердан биласан, эҳтимол айнан шу дуолар барокатидан юртга барака келаётгандир? Қаердан биласан, эҳтимол айнан шу дуо сабаб сени бошингдан биронта бир бало аригандир? Ҳажга борма у қил, Ҳажга борма бу қил дейиш ўрнига, Ҳожи ака, дуоларингизда бизни ҳам эслаб қўйинг деганинг ўзинг учун яхшироқ эмасми? Миллиард-миллард доллар пули бор одамлар бор, дининг нима десанг, ислом дейди, лекин пешонаси сажда кўрмаган. Аллоҳ ўзи суйган бандасига пешонасини саждага қўйишни насиб қилади. Ибодат бу мажбурият эмас, ибодат бу бахт. Бу бахтга эришган одамларни кўрганда уларни ҳавас қилиш керак. Ё Аллоҳ, менга ҳам шундай бахтни насиб қилгин деб Аллоҳдан чин ихлос билан сўраш керак. Ҳар бир иш чин ихлос билан, ишонч билан қилинган ниятдан бошланади. Ният қилишдан аввал ҳавас қилинади. Ҳаж ёки Умрага бориб келган одамларга ҳавас билан қараш керак. Гап пулда эмас. Яна айтаман, миллиард-миллиард доллар пуллари бор, мусулмонликни даъво қиладиган одамлар бор, Каъбани бориб кўришни, тавоф қилишни қўйинг, ҳатто телевизорда қачон кўргани ҳам эсида йўқ. Агар пули бор одам борадиган бўлса, улар ҳар йили борар эди, ваҳоланки, бирон марта Каъбатуллоҳни тавоф қила олмай ўтиб кетишяпти. Ҳажга ҳам, Умрага ҳам бойлик билан борилмайди. Таниш-билиш билан борилмайди. Насиб билан борилади. Ният билан борилади. Ихлос билан борилади. Шундай ҳис-туйғулар борки, уларни сўз билан таърифлаб бўлмайди. Сўз ожиз. Мўмин-мусулмон одам Мадинаи-Мунавварага бориб, Расулуллоҳ Саллолоҳи алайҳи васалламни масжидларида бошини саждага қўйиб йиғлаганида, қалби Расули акрам Саллолоҳи алайҳи васалламга бўлган муҳаббатга тўлиб-тошганида, руҳияти Расулуллоҳ Саллолоҳи алайҳи васалламнинг руҳоний олами билан боғланганида туйган туйғуларини сўз билан ифода қила олмайди. Одам алайҳиссалом, Иброҳим алайҳиссалом, Исмоил алайҳиссалом каби пайғамбарлар қадамлари етган ерга қадам қўйганда, Расули акрам Саллолоҳи алайҳи васаллам ўз кўзлари билан кўрган Каъбаи муаззамага кўзи тушганда ич-ичидан йиғи отилиб чиқиб келади, Расули акрам ўз қўллари билан ушлаган Каъбага қўли текканда қалбидан қандай ҳис-туйғулар ўтади, буни ифода этишга сўз ожиз. Бу ҳис-туйғуларни фақат ва фақат ўша жойларга борган, ўша ибодатларни қилган одамларгина тушунадилар. Бошқа одам бу ибодатларни лаззатини билмайди. Ақлли одамлар билмаган нарсалари тўғрисида гапирмайдилар. Ҳаж ёки Умрадан келаётган одамларни кутиб олгани аэропортга чиқиб, кутиб турганда кўзимизда ёш билан Аллоҳдан бизга ҳам Байтуллоҳни тавоф қилишни насиб этгин деб сўраганмиз. Масжидда фалончи-фалончилар Ҳажга кетмоқда, келинглар уларни ҳаққига дуо қилайлик дейилганида кўзимизда ёш билан кузатиб, дуолар қилганмиз. Қалбимизда ҳавас ва соғинч билан, кўзимизда ёш билан йиллар давомида дуода бўлганмиз. Қаерда ёши улуғ одамни кўрсак, қаерда аҳли-имлни кўрсак, дуо сўраганмиз. Холис ният билан сўраб қилган дуоларимизни ижобат қилган Аллоҳга ҳамд ва санолар бўлсин. Айтмоқчи бўлганим, Ҳажга борма уни қил, Умрага борма буни қил дйиш ўрнига, холис ният билан сўрайлик, ўзини Байтига такрор-такрор бориб тавоф қилишни насиб этсин. Ҳожиларимизни дуолари ижобат бўлиб, элу-юртимизга файз ва баракот ёғилсин. Балолар кўтарилиб, тинчлик-хотиржамлик, офиятда яшаш насиб этсин. Ҳавас қилган, ният қилган ҳар бир мўмин-мусулмон бандага Аллоҳ ўз Байтини тавоф қилиш бахтини насиб этсин. © Абдукаххор Иминохунов\nЭллик учинчи гуноҳи кабира ✨Зино✨ Аллоҳ таоло бандаларини зинога якинлашишдан ва зинога сабаб буладиган ишлардан қайтариб шундай дейди: «Зинога якинлашманглар! Чунки бу бузукликдир ва энг ёмон йўлдир» (Ал-Исро сураси, 32). «Улар Аллоҳ билан бирга бошқа бирон илоҳга дуо-илтижо қилмаслар ва Аллоҳ (ўлдиришни ҳаром қилган) бирон жонни ноҳак ўлдирмаслар хамда зино килмаслар. Ким мана шу (гунохлардан биронтасини) килса, укубатга дучор бўлур. Қиёмат кунида унинг учун азоб бир неча баробар қилинур ва у жойда хорланган ҳолида мангу колур» (Фуркон, 68-69). «Зинокор аёл ва зинокор эркак- улардан ҳар бирини юз даррадан уринглар...» Бундан ташқари улар бир йилга шаҳарларидан бадарға қилинадилар. Бу ҳақда саҳих ҳадис ворид бўлган. «Агар бўлсангизлар, Аллоҳнинг (бу) хукмида (яъни, зинокорларни дарралашда) сизларни уларга нисбатан раҳм-шафқат (туйғулари) тутмасин!» Агар сизларнинг Аллоҳга ва охират кунига бўлган иймонингиз хакиқий бўлса, у ҳолда секинрок ёки камрок уриш билан Аллоҳнинг зинокорларга белгилаган жазосини бекор қилманглар. Уларга раҳмингиз келмасин. Чунки зинокор раҳм- шафқат кўрсатишга арзимайдиган ярамас, тубан жиноятчидир. «Уларнинг азобланишига бир тоифа мӱминлар гувоҳ бўлсинлар!» (Нур сураси, 2). Шунда жиноятчилар ҳам жисман, ҳам руҳан қийналадилар. Бошқалар ҳам одамлар орасида шармаңда бўлишдан кўрқиб, бу қабих ишдан ўзларини тиядилар. Чунки айримларга жазоланишдан кўра, шарманда бўлиш кучлирок таъсир қилиши мумкин. Уламолар айтадилар: «Мазкур жазо буйдок - оила курмаган зинокорларга тааллуклидир. Агар зинокорлар оилали ёки илгари оила курган бўлишса, улар тошбўрон қилиб ўлдириладилар. Пайғамбар соллаллоҳу суннатларида бу хукм ўз ифод жазоларини олмасалар ва тавба қилмай ўлсалар, у дунёда дӱзахда олов-қамчилар билан азобланадилар». Расулуллоҳ соллаллоҳу алайҳи васаллам айтдилар: «Зинокор зино килаётган вақтида мӱмин бўлмаган ҳолида зино қилади. Ўғри ўғрилик қилаётган вақтида мӯмин бўлмаган ҳолида ўғрилик қилади. (Ичувчи) хамр ичаётган вақтида мўмин бўлмаган ҳолида ичади» (Муттафақун алайҳ). Расулуллоҳ соллаллоху алайҳи васаллам айтадилар: «Агар киши зино қилса, иймон ундан чиқади ва унга соябон каби бўлади. Аrар (зинодан) бош тортса, иймон унга қайтади» (Абу Довуд, Термизий, Ҳоким ривояти). Абу Ҳурайра розийаллоҳу анҳудан ривоят қилинади: Расулуллоҳ соллаллоҳу алайҳи васаллам айтдилар: «Кимки зино қилса ёки хамр ичса, худди инсон бошидан кўйлагини ечиб олгандек, Аллоҳ ундан иймонни ечиб олади» (Ҳоким ривояти, саҳих ҳадис). Расулуллох соллаллоху алайхҳи васаллам айтдилар: «Уч тоифа одамга қиёмат кунида Аллоҳ гапирмайди, уларни (гунохларидан) покламайди, уларга қарамайди ва уларга аламли азоб бўлур. (Улар) зинокор кқария, ёлғончи подшох ва мутакаббир камбағал» (Муслим, Насоий ривояти). Самура ибн Жундаб розийаллоҳу анҳу ривоят қилган ҳадисда айтилишича, Пайғамбар соллаллоҳу алайҳи васаллам туш кўрдилар. у зотнинг олдиларига Жаброил ва Микоил алайҳиссаломлар келишди. Набий айтадилар: «Йўлга тушдик ва тандирга ўхшаган нарса олдига келдик. Ундан шовкин-сурон эшитилиб турарди. Қарасак, унинг ичида ялонғоч эркак ва аёллар бор экан. Уларга тагларидан олов келиб тураркан. Олов келганда, қичкирар эдилар... Тандирга ўхшаган бино ичидаги яланғоч эркак аёллар зинокор эркак-аёллардир» (Бухорий ривояти). Зинокорлар қиёматга қадар мазкур азобга гирифтор бўлурлар. Аллохдан афв ва офият тилаймиз. Ато (раҳимахуллох) жаҳаннам ҳақидаги: «Унинг еттита дарвозаси бўлур» (Хижр сураси, 44), оятининг тафсирида шундай дейдилар: «Бу дарвозаларнинг энг ғам-ташвишлиси, кайғулиси, энг иссиғи ва энг бадбўйи- билатуриб зино қилган зинокорлар кирадиган дарвозадир». Макҳул Димашқий (раҳимаҳуллоҳ) айтадилар: «Дӱзах аҳлига жуда ҳам бадбўй ҳид келади. Шунда улар: «Биз бу ҳиддан кўра сассикрок, бадбўйрок ҳидни ҳидламаган эдик», дейишади. Уларга: «Бу зинокорлар фаржларининг ҳидидир», дейилади. Тафсир имомларидан бири Иибн Зайд (раҳимаҳуллоҳ) айтганлар: «Аникки, зинокорлар фаржларининг ҳиди дўзах аҳлига озор беради». Ривоят қилишларича, шайтон кўшинларини ер юзига юбора туриб: «Кайси бирингиз бир мусулмонни йўлдан оздирсангиз, унинг бошига тож кийдираман», дейди. Уларнинг энг фитнакорроғи шайтонга энг яқини бўлади ва унинг олдига келиб: «Фалончини васваса қилаверган эдим, охири хотинини талоқ қилди», дейди. Шайтон: «Ҳеч иш қилмабсан, у якинда бошқасига уйланиб олади», дейди. Сунг бошқаси келиб: «Фалончини васваса қилаверган эдим, охири уни биродари билан уриштириб кўйдим», деганида, у: «Хеч иш қилмабсан, яқинда қайтадан ярашиб олади», дейди. Сунгра бошқаси келиб: «Фалончини тинмай васваса қилган эдим, охири у зино қилди», дейди. Шайтон: «Жуда зўр иш қилибсан», деб уни ёнига чорлайди ва бошига тож кийдиради. Шайтон ва қўшинларининг ёмонлигидан Аллоҳ сақласин. Абу Ҳурайра розийаллоху анҳу ривоят қиладилар: «Расулуллоҳ соллаллоҳу алайҳи васаллам айтдилар: «Иймон бир либосдирки, Аллох уни хохлаган кимсасига кийдиради. Агар банда зино қилса, ундан либос ечиб олинади. Борди-ю тавба қилса, унга (иймон либоси) қайтарилади» (Абу Довуд, Термизий ривояти). Абу Мусо розийаллоҳу анху айтадилар: «Пайғамбар соллаллоҳу алайҳи васаллам: «Ким ичкиликка муккасидан кетган ҳолда вафот этса, Аллоҳ азза ва жалла уни «Гувта» дарёсидан суғоради», дедилар. «Гувта» дарёси нима?» деб сўрашди. Шунда у зот соллаллоҳу алайҳи васаллам: «У фоҳишаларнинг фаржларидан оқадиган дарё бўлиб, унинг бадбўйи дўзах ахлига озор беради», дедилар» (Ибн Ҳиббон, Ҳоким ривояти). Яъни, дўзахда фоҳишаларнинг фаржларидан қон, йиринг оқади. Сўнг маст қилувчи ичимликни ичишга одатланиб колган кимсалар шу жирканч ичимлик билан «сийланадилар». Ривоят килишларича, жаҳаннамдаги бир водийда илонлар бўлади. Ҳар бир илоннинг йӱғонлиги туянинг бўйнидек бўлиб, улар намозни тарк қилувчиларни чақадилар. Уларнинг заҳари инсон жисмида етмиш йил ўз таъсирини кўрсатади. Сўнг унинг гуштлари шалвираб тушади. Жаҳаннамда «Жуббул ҳузн» (кайғу ўраси) деб номланган яна бир водий бўлиб, у илон ва чаёнлар маконидир. Ҳар чаён хачирдек келади. Унинг етмишта ниши бўлиб, ҳар бир ниши заҳарга тӳла. У зинокорни чақиб заҳарлайди. Унинг оғриғи минг йил азоб беради. Сўнг зинокорнинг гўштлари титилиб, фаржидан қон, йиринг оқади. Ривоятларда келганки, ким оилали аёл билан зино қилса, уларнинг хар иккисига қабрда бутун ислом умматига бериладиган азобнинг ярми берилади. Киёматда эса Аллох таоло аёлнинг эри фойдасига хукм қилади. Мазкур ҳолат эр бу ишдан бехабар бўлган такдирда руй беради. Агар эрнинг хабари бўлса-ю, сукут сақласа, эътибор бермаса, Аллоҳ унга жаннатни ҳаром қилади. Чунки Аллоҳ таоло жаннат дарвозасига: «Сен даюсга ҳаромсан», деб ёзиб қўйган. Ахли оиласининг фаҳш-бузуклик қилишини билатуриб, сукут сақлайдиган ва рашк- ор қилмайдиган кимса даюс ҳисобланади. Ривоят қилишларича, кимки ўзига ҳалол бўлмаган аёлни шаҳват билан ушласа, қиёмат кунида қўли бўйнига боғланган ҳолда келади. Агар ўпса, лаблари оловда қирқилади. Борди-ю зино қилса, қиёмат кунида сонлари тилга киради-да, унинг зарарига гувоҳлик беради: «Мен ҳаромга миндим», дейди. Шунда Аллоҳ таоло унга Fазаб кўзи билан қарайди. Бу карашдан банданидаги гўштлар эриб тушади. У саркашлик қилиб: «Мен бу ишни қилмаганман», дейди. Унга қарши тили гувоҳлик бериб: «Мен ҳалол бўлмаган сўзларни сўзлаганман», дейди. Қўллари: «Мен харомни ушлаганман», деса, кўзлари: «Мен харомга назар ташлаганман», дейди. Оёклари: «Мен ҳалол бўлмаган ишга юриб борганман», дейди ва фаржи: «Мен қилганман»,дейди. Елкасидаги фаришталардан бири: «Мен эшитганман», деса, иккинчиси: «Мен ёзганман», дейди. Аллох таоло: «Мен билиб, уни яширганман», дейди. Сўнгра фаришталарга: «Уни ушланглар ва азобимдан тоттиринглар. Дарҳақиқат, беҳаё кимсага ғазабим кучайди», деб буюради. Қуйидаги ояти карима бу фикрни тасдиклайди: «У кунда - киёматда қилиб ўтган (амаллари) сабабли уларнинг тиллари ҳам, кўл ва оёклари ҳам ўзларининг зиёнларига гувоҳлик берур» (Нур сураси, 24). Айрим зинолар бошқаларидан улкандир: кишининг онаси, опа-синглиси ёки бошқа маҳрами билан қилган зиноси. Ибн Аббос розийаллоҳу анхудан ривоят қилинади: Расулуллоҳ соллаллоху алайҳи васаллам айтдилар: «Кимки маҳрамига яқинлик қилса, ўлдиринглар» (Имом Аҳмад ривояти). Барро розийаллоху анху айтадилар: «Тугун кўтариб келаётган амакимни учратиб қолдим. У кишидан: «йўл бўлсин?» деб сўраган эдим: «Расулуллоҳ соллаллоҳу алайҳи васаллам мени отасининг хотинига (яъни, ўгай онасига) уйланган кимсанинг олдига юбордилар ва унинг бўйнини чопиб, молини олишимни буюрдилар», дея жавоб бердилар» (Абу Довуд, Термизий ривояти). Аллох таолодан фазлу марҳамати ила гунохларимизни мағфират этишини сўраймиз. Албатта, У марҳаматли, саховатли зотдир. Имом Заҳабийнинг гуноҳи кабиралар китобидан. #Гуноҳи_кабиралар\nМусулмонни чин юракдан суймасангиз, Аллоҳ йўлинг севиб дилдан туймасангиз, Бирор кун ҳам дин ғамида куймасангиз, Эй Бродар сиз қандайн Мусулмонсиз. Ҳаётингиз ғарб тамонга юриб кетса, Бенамозлар сийратига кириб кетса, Токчангизда жайнамозлар чириб кетса, Эй Бродар сиз қандайн Мусулмонсиз. Нифоқ ранги уриб кетган юзингизга, Дин кўзида қарангчи бир ўзингизга, Ҳаёдан дарс бермасангиз қизингизга, Эй Бродар сиз қандайн Мусулмонсиз. Билмасангиз ибодатни динда борин, Енгмасангиз битта шайтон кирдикорин, Эртадан кеч ташвишингиз бўлса қорин, Эй Бродар сиз қандайн Мусулмонсиз. Бенамозни қора кунга қўйди ўтмиш, Бугун кўплар бенамозлар йўлин тутмиш, Бенамоздан қолар сийрат сизга етмиш, Эй Бродар сиз қандайн Мусулмонсиз. Дин деганга сўз очарсиз сиёсатдан, Сиёсат деб чиқолмайсиз аросатдан, Ажрагансиз бутун фаҳму фаросатдан, Эй Бродар сиз қандайн Мусулмонсиз. Кўз сузарсиз ўтган баланд пошналарга, Аёлингиз кўз-кўз қилиб ошналарга, Қизингизни кунда мақтаб қўшниларга, Эй Бродар сиз қандайн Мусулмонсиз. Бепарвосиз қизларингиз рўмол ечса, Ҳаё иффат дунёсидан тамом кечса, Ўғлингиз ҳам базимларда ароқ ичса, Эй Бродар сиз қандайн Мусулмонсиз. Бугун борсиз эрта келгай заволингиз, Мангу яшаш бўлса ҳамки ҳаёлингиз, Тириклик деб Шаҳар дайдир Аёлингиз, Эй Бродар сиз қандайн Мусулмонсиз. Шу саволни айтавиргум сизга такрор, Ўзингизни олиб қочманг қилиб инкор, Сўз сўнгида сизга қатъий саволим бор, Эй Бродар сиз қандайн Мусулмонсиз.\nБанда тавба қилганида Аллоҳ унинг тавбасининг ростлигини синаш учун, ўша гуноҳига бориш йўлларини осон қилиб қўяди. Шайх Муҳаммад Мухтор Шинқитий\n#Рамазон – ғанимат ойи Рамазон ойи мўмин – мусулмонлар учун раҳмат, мағфират, кўпроқ савоб ишлар қилиб олиш ойидир. Шу сабабли, Рамазон ойининг ҳар бир сониясини ғанимат билиб, ундан тўлиқ фойдаланиб қолиш зарур. Аллоҳ таоло Рамазон ойининг ҳар бир кунини бошқа кунлардан кўра афзал қилиб қўйган. Бу бандалар савобларини кўпайтириб олишлари учундир. Бу ойда барчамиз савоб ишлар қилишда бир-биримиздан ўзишга ҳаракат қилмоқлигимиз лозим. Бу ҳақда Қуръони каримда бундай марҳамат қилинади: «Бас, мусобақачилар шу (неъматлар) йўлида мусобақа қилсинлар!» (Мутаффифун, 26). Рамазон ойини муносиб ўтказишда Пайғамбаримиз (соллаллоҳу алайҳи ва саллам)дан ворид бўлган баъзи суннатлар ҳақида тўхталиб ўтамиз. Зеро, бу суннатларга амал қилиш Рамазоннинг фазилатидан тўлиқ баҳраманд бўлиш имконини беради. Аллоҳдан рамазон ойига соғ-саломат етказишини ҳамда Рамазон рўзасини тутишга мушарраф этишини сўраб дуо қилиш.Чунки Пайғамбаримиз (соллаллоҳу алайҳи ва саллам) Ражаб ойи келса, Аллоҳга “Ё Аллоҳ, бизга Ражаб ва Шаъбон ойларини хайрли қилгин ва Рамазонга етказгин”, деб дуо қилар эдилар. Шунингдек, саҳобийлар ҳам муборак Рамазон ойи келмасидан олдин “Аллоҳ бизни рамазонга етказ” деб дуо қилишга одатланган эканлар. Аллоҳга улуғ Рамазон ойига етказгани учун ҳамд айтиш. Чунки Аллоҳ бу ойга етказиб ўзининг чексиз раҳмат ва марҳаматига лойиқ кўрди. Рамазон ойига етганлигидан хурсанд бўлиш. Пайғамбаримиз (соллаллоҳу алайҳи ва саллам) Рамазон ойи келса, бахтиёр ва хурсанд бўлиб кетар эдилар. Пайғамбаримиз (соллаллоҳу алайҳи ва саллам) “Рамазон ойи келди. Рамазон ойи Аллоҳ рўза тутишни фарз қилган раҳмат ойидир. Бу ойда жаннат эшиклари очилиб, дўзах эшиклари беркитилади”, дер эдилар. Пайғамбаримиз (соллаллоҳу алайҳи ва саллам)нинг саҳобийлари, тобеийлар бу ой келишини интизорлик билан кутишар эди. Рамазон ойи келмасдан унга тайёргарлик қилиш. Афсуски, ҳаётимиздаги барча майда ишларни ҳам эътибордан четда қолдирмай ҳисоб-қитоб қиламиз-у, бироқ рамазон ойи режасини тузишни унутамиз. Оқибатда дунё ва охират учун фойдали бўлган яхшиликдан бепарволик сабабли маҳрум бўламиз. Зеро, охиратнинг ободлиги бу дунёни обод қилиш билан бошланади. Абадий саодатга эришиш учун ибодатларни гўзал тарзда адо этишга одатланиш лозим. Шу сабабли, мўмин-мусулмонларнинг Рамазон ойининг ҳар бир кундузию кечасини ўтказиш тартибини режалаштириб олишлари мақсадга мувофиқ. Савоб амалларни холис ният ила бажариш. Кўпроқ яхшиликлар, савоб амаллар қилишга интилиш. Агар мўминлар амалларни холис Аллоҳ учун адо этсалар, Аллоҳнинг ўзи улар учун ибодатларни бажаришда енгиллик, барака ато этади. Аллоҳ таоло бу ҳақда Қуръони каримда бундай марҳамат қилади: «.... агар улар Аллоҳга содиқ (ростгўй) бўлганларида, албатта, ўзлари учун яхши бўлур эди» (Муҳаммад, 21). Ҳар бир мўмин-мусулмон Рамазон ойи рўзасига оид бўлган масалаларни яхшилаб ўзлаштириб олиши керак. Рўзанинг барча қоидаларини тушунмай, унга кўр-кўрона амал қилиш, гўё мевасиз дарахт каби бўлади. Динимиз илм дини бўлиб, ҳар бир мусулмон эркак ва аёл ўзи учун фойдали ва зарарли нарсаларни билиб олиши шарт. Агар бирор билмаган нарсаси бўлса, у ҳақда сўраб билиб олиши керак. Бу ҳақда Қуръони каримда бундай марҳамат қилинади: «Бас, (эй, Макка аҳли!) Агар билмайдиган бўлсангиз, (Таврот, Инжилни биладиган) зикр аҳлидан сўрангиз!» (Анбиё, 7) Рамазон ойи раҳмат ойи бўлиш билан бирга гуноҳлар кечириладиган мағфират ойи ҳамдир. Бу ойда имкон қадар қилган гуноҳларимиздан пушаймон бўлиб, тавба қилмоқлигимиз лозим. Албатта гуноҳларни кечирувчи Ғафур, Раҳим сифатига эга Роббимиз Қуръони каримда бундай марҳамат қилади: «Барчангиз Аллоҳга тавба қилингиз, эй, мўминлар! Шояд, (шунда) нажот топсангиз» (Нур, 31). Даврон НУРМУҲАММАД\nҒАМИНГИЗ БОРМИ УШБУ ДУОНИ ЎҚИНГ,МУШКИЛИНГИЗ БОРМИ УШБУ ДУОНИ ЎҚИНГ. Хотиржамлик – инсон орзу қилиб, Аллоҳ таолодан сўрайдиган, эришишга уринадиган, қўлга киритиш учун талпинадиган улкан неъматлардан биридир. Банданинг қандай қилиб ташвишу ғамлардан қутулиб, хотиржамликка эришиши Ислом динида аниқ қилиб кўрсатиб берилган. Қуръон қандай қилиб саодатни юзага чиқаришини, қандай қилиб хотиржамлик, сокинлик ва покиза ҳаётни жалб қилишини кўзингиз билан кўриб, қулоғингиз билан эшитиб, қалбингиз билан ишонишингиз учун қуйидаги оят ва ҳадисни диққат билан ўқинг. Аллоҳ таоло Қуръони Каримда шундай деб марҳамат қилган: فَمَنِ اتَّبَعَ هُدَايَ فَلَا يَضِلُّ وَلَا يَشْقَى وَمَنْ أَعْرَضَ عَنْ ذِكْرِي فَإِنَّ لَهُ مَعِيشَةً ضَنْكًا “Ким Менинг ҳидоятимга эргашса, йўлдан озмас ва бахтсиз бўлмас. Ким Менинг эслатмамдан юз ўгирса, (кофир бўлса) бас, унинг учун танг (бахтсиз) турмуш (қабр азоби) бўлиши муқаррар” (Тоҳа, 123-124). Ибн Аббос розияллоҳу анҳумо ушбу оятнинг тафсири борасида шундай деганлар: “Аллоҳ Қуръонга эргашган ва ундаги нарсаларга амал қилган кишига дунёда залолатга кетмаслигига, охиратда бахтсиз бўлмаслигига кафил бўлди”. Абдуллоҳ ибн Масъуд розияллоҳу анҳудан ривоят қилинади, Набий соллаллоҳу алайҳи васаллам шундай дедилар: “Бандага бирор ғам ва маҳзунлик етганда, “Аллоҳумма инний абдук. Ибну абдик ва ибну аматик. Наасиятий биядик. Мозин фиййа ҳукмук. Адлун фиййа қозооук. Асъалука бикуллисмин ҳува лак. Саммайта биҳи нафсак. Ав анзалтаҳу фий китабик. Ав алламтаҳу аҳадан мин холқик. Ав истаъсарта биҳи фий илмил ғойби индак. Ан тажъалал Қуръана робийъа қолбий ва нуро содрий ва жалааъа ҳузний ва заҳааба ҳаммий” деса, Аллоҳ у банданинг ғамини ва маҳзунлигини кетказиб, ўрнини енгилликка, шодликка алмаштириб қўяди”. Ушбу ҳадисдаги дуонинг арабча матни қуйидагича: اللَّهمَّ إنِّي عبدُكَ، وابنُ عبدِكَ، وابنُ أمتِكَ، ناصِيتي بيدِكَ، ماضٍ فيَّ حُكمُكَ، عدلٌ فيَّ قضاؤُكَ، أسألُكَ بِكُلِّ اسمٍ هوَ لَكَ، سمَّيتَ بهِ نفسَكَ، أو أنزلتَهُ في كتابِكَ، أو علَّمتَهُ أحدًا مِن خلقِكَ، أوِ استأثَرتَ بهِ في عِلمِ الغَيبِ عندَكَ، أن تَجعلَ القرآنَ ربيعَ قَلبي، ونورَ صَدري، وجلاءَ حُزْني، وذَهابَ هَمِّي Дуонинг таржимаси: “Эй Аллоҳ! Мен сенинг қулингдирман. Қулингни ўғлиман. Чўрингни ўғлиман. Пешонам сенинг қўлингдадир. –яъни мен сенинг ҳукминг остидадирман- Ҳукминг менинг –устимда- жорийдир. Менинг устимда қилган қазоинг адолатдир. Сен ўзингни номлаган ёки китобингда нозил қилган, ёки халқингдан бировга билдирган, ёки сенинг ҳузурингда, ғайб илмингда беркитиб қўйган ҳар бир исмларинг билан сендан Қуръонни қалбимнинг баҳори, кўнглимнинг нури, ва хафалигимни жилови, ғамимни аритгувчи қилишингни сўрайман”. Азизлар, Қуръонга тўлиқ амал қилиб, мазкур ҳадисдаги дуони ёдлаб олиб, ўқиб юрайлик! Ана шунда қалбимиз ҳам, уйимиз, маҳалламиз ва бутун ҳаётимиз хотиржамликка бурканади. Аллоҳ таоло бизга бу дунёда ҳам, охиратда ҳам хотиржамликни ато этсин! “Ҳадис ва Ҳаёт”нинг 30-жузи ва Доктор Шариф Фавзий Султоннинг “Қуръонга амал қилиш – саодат йўлидир” номли мақоласидан.\nБу карантинда инсонни хақийқати кўринади. Яъни Аллоҳ билан муомилага ярашлиги ёки ярамаслигини. Шу пайтгача инсон кўча кўйда юрган турли хил ишларни қилиб ибодатга вақт йўқлигини баҳона қилиб. Хозир эса ҳамма уйда ўтирибди, ибодат қилмаслик учун бирор бахонаси бўлмаса керак...\nАллоҳ субаҳана ва таоло бандаларига Рамазон рўзасини тутишлигини буюришидан асосий мақсад нима❓\nҚирқдан ошган биродаримга! Сизга айтар сўзларим бор эди. Бугун "Қирқдалигингизда, ёшлигингиз энди бошланаётганига ишонтиришнинг тўрт услуби" номли мақолага кўзим тушиб, энди айтмасам бўлмас, деб ўйлаб қолдим. Мақолани ўқимадим, чунки номи айтиб турибди, ёш эканингизга ўзингизни ишонтиришингиз керак. Ишонтираман деб овора бўлманг, чунки энди ёшмассиз! Чаккангиз ва соқолингиздаги оқлар қарилик, тўғрироғи, интиҳонгиз элчилари. Билиниб қолган ажинлар ҳақида гапириб ўтирмай. Отангиз, ё онангиз елкасига қўлингиз қўйиб тушган суратингиздаги мамнунлик алдамчи. Хаш-паш дегунча ўзингиз ҳам мункиллаб қоласиз. Тан олинг, неча бор энди ҳаммаси яхши бўлади, деб бошлаган ишингиз баттар сизни муаммолар гирдобига итқитмоқда. Бола-чақа каттайиб, ташвишлар ҳам улғайганда, наҳот бу муаммолар ғилдираги бир хил айланаверишини, улар айланганда анча умрингизни ямлаб кетаётганини сезмаётган бўлсангиз? Сезасиз, фақат ёшингизга ярашмаётган кийимингиз ва қилиғингизни алмаштиргингиз келмаётгандек, уларни ҳам тан олгингиз келмайди. Аслида қирқ ёш, ҳаётга теран боқиш, тажрибалардан хулоса чиқариш ва ақл-фаросат тўлишиб, умр қолдиғининг ғаниматлигини кўра оладиган ёшдир. Ҳаётнинг ҳар босқичи синов ва имтиҳон. Болаликда ўйин ўйнаш билан синаласиз. Ўйинни афзал биладими ё ибодатни дея. Йигитликда кучга мағрурлик ва бандлик билан имтиҳондан ўтасиз. Қариликда турли хасталиклар ибодатга имкон бермай қийналасиз. Шунинг учун ақл тўлиб, қувват кетмаган бу ёшингизда энди бир тўхтанг. Кўзингизни очинг, кимлар кетди, кимлар қолди. Кетганлар қаёққа, ким билан ва нима билан кетди. Буларни тўғри мулоҳаза қила оладиган ёшдасиз. Чунки киши қирқда охират бозорига киради. Бу бозордан тезроқ керакли нарсаларни харид қилиб қолиш лозим. Абул Фатҳ Аздий Ибн Аббос розияллоҳу анҳудан ривоят қилган асарда: "Ким қирққа кириб, яхшилиги ёмонлигидан ошмаган бўлса, дўзахга тайёрланаверсин", дейилади. Қудсий асарларда келади: "Бандам, ёшинг улғайди, белинг букчайди, кўзингнинг қуввати йўқ ва сочинг оқарди. Энди Мендан ҳаё қил, Мен сендан ҳаё қиламан!" Ҳа тенгдошим, энди ҳаё қилайлик!! Биз шундай ёшдамиз! Мубашшир Аҳмад\n«Исломий Оила — Фароғат Қасри»\nИлм Аллоҳ таолонинг Ўз махлуқотларига ато қилган неъматлари ичида энг фазилатлиси ва шарафлисидир! Ҳурматли гуруҳимиз қатнашчилари! Биз бугун Аллоҳнинг тавфиқи билан, «Илм — Нурдир» номи остида савол — жавоблар рукнини бошладик. Илмнинг жуда кўп хазиналари бордир. Бу хазиналарни эса фақатгина савол очади. Савол илмнинг калитидир. Билимсизликнинг давоси сўрашликдир. Савол сўраш илми ҳаётимизда учрайдиган бир йўлдир. Савол илмимизни оширади. Чунки, сўраб жавобини излаймиз. Савол сўраш\n☪☪☪·Аллоҳнинг итоатига юрмаган, шайтонга малай бўлганлар мисоли тилини осилтириб,ахлат титадиган итг\nҲажга борган афзалми ёки Ҳажга бориш учун тўплаган пулини эҳсон қилган афзалми? Баъзи бир одамлар Ҳажга бориш ўрнига шу пулни эҳсон қилган яхши деб ўйлайдилар. Ҳақиқатда шундайми? Нега энди хайр-эҳсон албатта Ҳаж ҳисобидан бўлиши керак? Бир маҳалладан бир йилда битта ёки кўпи билан иккита одам Ҳажга боради. Шу йилни ўзида 20 ёки 30 та одам спиртли ичимликлар қўйиб, дабдабали тўй қилади. Нега ҳамма шу бир дона Ҳажга борадиган одамга Ҳажга борма, эҳсон қил дейди, лекин ҳеч ким 20 ёки 30 та ода\nБисмиллахир Рохманир Роҳим. ( أَوَلَمْ يَتَفَكَّرُوا فِي أَنفُسِهِم ۗ مَّا خَلَقَ اللَّهُ السَّمَاوَاتِ وَالْأَرْضَ وَمَا بَيْنَهُمَا إِلَّا بِالْحَقِّ وَأَجَلٍ مُّسَمًّى ۗ وَإِنَّ كَثِيرًا مِّنَ النَّاسِ بِلِقَاءِ رَبِّهِمْ لَكَافِرُونَ ) الروم (8) Ar-Room Ахир, улар Аллоҳ осмонлару ерни ва улар орасидаги нарсаларни фақат ҳақ билан ва маълум муддатга яратганини тафаккур қилиб кўрмайдиларми?! Ҳақиқатда, одамлардан кўплари Роббиларига рўбарў бўлишни инкор қилгувчилардир. (Инсоннинг ақл ишлатиладиган нарсалар ҳақида ўйлаши «тафаккур» дейилади. Оятда одамларнинг тафаккур юритмасликларидан ажабланиш бор.)\nЖаннатнинг ўз баҳоси бор, у текинга берилмайди! Имом Бутий роҳматуллоҳи алайҳ.\nАллоҳ субаҳана ва таоло бандаларига Рамазон рўзасини тутишлигини буюришидан асосий мақсад нима\nҒАМИНГИЗ БОРМИ УШБУ ДУОНИ ЎҚИНГ,МУШКИЛИНГИЗ БОРМИ УШБУ ДУОНИ ЎҚИНГ. Хотиржамлик – инсон орзу қилиб, Аллоҳ таолодан сўрайдиган, эришишга уринадиган, қўлга киритиш учун талпинадиган улкан неъматлардан биридир. Банданинг қандай қилиб ташвишу ғамлардан қутулиб, хотиржамликка эришиши Ислом динида аниқ қилиб кўрсатиб берилган. Қуръон қандай қилиб саодатни юзага чиқаришини, қандай қилиб хотиржамлик, сокинлик ва покиза ҳаётни жалб қилишини кўзингиз билан кўриб, қулоғингиз билан эшитиб, қалбингиз билан


16:39 / 23.03.2017\nЖакартадаги кўп кунлик норозилик намойишлари давомида 50 нафарга яқин киши ўз оёқларини цементлади, уларнинг аксарияти фермерлардан иборат. Бу ҳақида AP нашри хабар берди.\nНамойиш иштирокчилари шу йўл билан Марказий Явада цемент заводи қурилишига қарши эканликларини намоён қилишмоқда. Маҳаллий аҳолининг фикрича, бу қурилиш уларнинг ичимлик сувини заҳарлаб, чекка тоғ ҳудудларида сув таъминотида муаммолар келтириб чиқариши мумкин.\nНорозилик намойиши иштирокчиларини ҳатто завод соҳибининг янги ишчи ўринлари яратиши ва минтақа иқтисодиётини рағбатлантиришга оид ваъдалари ҳам тўхтата олмаяпти. Акциянинг илк иштирокчилари март ойининг ўрталарида ўз оёқларини цементлашган эди, ҳозирда уларнинг сони ошиб бормоқда.\n21 март куни фаоллардан бири - Патми бинти Рустам юрак хуружи натижасида ҳаётдан кўз юмди. Унинг ўрнини марҳумнинг исми шарифи ва ўтган санаси ёзилган тахта табличка эгаллади. Иштирокчилар аёлнинг ўлими уларни тўхтата олмаслигини айтишди.\nИндонезия норозилик намойиши цемент заводи Жакарта


“15 май - Халқаро оила куни” муносабати билан Наманган шаҳар 1-сон ФҲДЁ бўлимида давра суҳбати ўтказилди.\nУчрашувда, Нуроний жамғармаси шаҳар бўлинмаси, “Камолот” ЁИХ шаҳар кенгаши, Наманган шаҳар 1-сон ФҲДЁ бўлими ходимлари, ҳамда янги никоҳланувчи келин-куёвлар иштирок этдилар.\nОилавий муносабатнинг қонун билан ҳимояланиши Республикамиз Конституциясида, Оила кодексида ва бошқа қонун ҳужжатларда ўз ифодасини топган.\nКонститутциянинг 63-моддасида “Оила жамиятнинг асосий бўғинидир ҳамда жамият ва давлат муҳофазасида бўлиш ҳуқуқига эга” деб тасдиқланган.\nШунингдек, Республикамиз Президенти оиланинг жамиятдаги ўрнига баҳо бериб шундай дейдилар: Оила жамиятнинг негизи, бунда ўзаро ҳурмат ва қаттиқ тартиб бўлмаса, оиланинг барча аъзолари ўз бурчларини адо этмаса, бир-бирига нисбатдан эзгулик билан меҳр-оқибат кўрсатмаса, яхши ва муносиб яшаш мумкин эмас. Оила турмуш ва виждон қонунлари асосида қурилади, ўзининг кўп асрлик мустаҳкам ва маънавий таянчларига эга бўлади, оилада демократик негизларга асос солинади, одамларнинг талаб-эҳтиёжлари ва қадриятлари шаклланади. “Ўзбекларнинг аксарияти ўзининг шахсий фаровонлиги тўғрисида эмас, балки оиласининг, қариндош-уруғларининг ва яқин инсонларининг, қўшниларининг омон-эсонлиги тўғрисида ғамхўрлик қилишни биринчи ўринга қўяди. Бу эса энг олий даражада маънавий қадрият, инсон қалбининг гавҳаридир” деб алохида таъкидлаганлар.\nШу билан бирга, ёш оилалар учун қурилаётган замон талабларига тўла жавоб берадиган уйлар, уларга берилаётган узоқ муддатга имтиёзли кредитлар оилаларга қаратилаётган эътиборнинг яна бир маҳсули эканлиги таъкидланди.\nШунингдек, “Инсон ҳуқуқлари умумжаҳон Деклорацияси”да оилавий муносабатлар давлатлар зиммасига юклатилган муҳим вазифалардан бири бўлиб, у кенг маънога эгалиги, бу халқаро ҳужжатларда оиланинг жамиятининг табиий ва асосий қуйи хужайраси сифатида, унинг дахлсизлигини таъминлаш, болаларга таълим ва тарбия бериш, оналар ва ишга яроқсиз оила аъзоларига зарур бўлган моддий имтиёзлар туғдириш ва оилани мустаҳкамлаш ҳамда йўлга қўйиш лозим бўлган муҳим масалалар назарда тутилганлиги, Ўзбекистон Республикаси Президентининг 1992 йил 12 сентябрдаги “Республика маҳалла хайрия жамғармасини ташкил этиш тўғрисида” ги Фармонига мувофиқ кам таъминланган оилаларга моддий ва маънавий ёрдам бериш ташкил этилганлигига маърузачилар томонидан урғу берилди.\nДавра суҳбати никоҳланувчи шахслар томонидан билирилган фикр-мулоҳазалар билан янада файзли ўтди.


“Марказ – 2019” ўқувларида ўзбек ҳарбийлари ош дамлашди - видео\n12:57 11.09.2019 (Янгиланган 12:58 11.09.2019) Ҳавола олиш\n“Марказ – 2019” стратегик қўмондонлик-штаб ўқувларида ўзбекистонлик ҳарбий ошпазлари ош дамлашди.\nТОШКЕНТ, 11 сен – Sputnik. “Марказ – 2019” стратегик қўмондонлик-штаб ўқувларида ўзбекистонлик ҳарбий ошпазлари ош дамлашди. Бу ҳақда Ўзбекистон Мудофаа вазирлиги матбуот хизмати хабар қилди.\nМудофаа вазирлиги ҳарбий хизматчилари ҳарбий стратегик машғулотларда қатнашиш учун Россия Федерациясининг Оренбург вилоятидаги “Донгуз” полигонида қад кўтарган вақтинчалик ҳарбий шаҳарчага етиб келиб, ўзлари учун ажратилган чодирларга жойлашди.\nКун тартиби бўйича ҳаракат қилаётган ҳарбийлар биринчи куни ўзлари учун ажаратилган ҳудудни кўздан кечириб, дала шароитида яратилган ҳарбий шаҳарча билан танишди. Гуруҳ раҳбарлари томонидан яна бир бор техника хавфсизлик қоидалари эслатиб ўтилди.\nЎша куни ҳарбий ошпазлар томонидан ўзбек миллий таоми – ош дамланди.\n“Таъкидлаш жоизки, ҳарбий ошпазларимиз половхонтўрани юртимиздан келтирилган масаллиқлардан тайёрлашди. Қолган кунлари эса дала шароитида белгиланган таомнома асосида олиб боришади”, - дейилган хабарда.\nЭслатиб ўтамиз, ушбу стратегик қўмондонлик-штаб ўқувларида саккиз мамлакат – Россия, Қозоғистон, Хитой, Покистон, Ҳиндистон, Тожикистон, Қирғизистон ва Ўзбекистоннинг ҳарбий контингенти иштирок этади.\nУшбу ўқувлар Марказий Осиё ҳудудида халқаро терроризмга қарши курашиш, реал жанг вазиятида топшириқларни ҳамкорликда бажаришда мамлакатлар қўшинларининг гуруҳ (куч)ларини самарали қўллаш борасида қўл келади. Шунингдек, мамлакатлар Қуролли Кучларининг миллий манфаатларини ҳимоя қилишга бўлган шайлиги яна бир бор синовдан ўтказилади.


“Тиббиётга замонавий ёндошув” – Сурхон тонги\nБош саҳифа / Жамият / “Тиббиётга замонавий ёндошув”\n“Тиббиётга замонавий ёндошув”\nИюн 5, 2019\tЖамият Изоҳ қолдириш 561 Кўрилди\nБугунги кунда мамлакатимизда тиббиёт соҳасини ривожлан-тириш, замонавий ёндошувларни амалиётга жорий этиш, талаба-лар билан ишлашда инновацион ғояларни татбиқ этиш масаласига эътибор қаратилмоқда.\nАҳоли саломатлиги ва миллат генофондини асраш тиббиёт ходимлари олдидаги энг масъулиятли вазифалардандир.\nШу боисдан, Тошкент тиббиёт академияси Термиз филиалида талабалар илмий салоҳиятини ошириш масадида устоз-шогирд тамойили йўлга қўйилган. Ҳар бир талаба ўзига бириктирилган профессор-ўқитувчи билан биргаликда иш олиб боради. Бу эса келгуси фаолиятлари учун қулайликлар яратади.\nТермиз филиалида “Тиббиётга замонавий ёндошув” мавзусидаги илмий-амалий анжуман ҳам айнан талабаларнинг илмий иқтидори ва қобилиятини ривожлантириш мақсадида ташкил этилди.\nИлмий-амалий анжуманда талабалар тўрт тармоқ бўйича ўз йўналишларига оид инновацион ғояларни илгари суришди. Анжуман якунида юқори натижага эришган талабалар диплом ва сертификатлар билан тақдирланишди.\nОлдинги Қизиқарли дастурлар\nКейинги Академиклар тажрибасидан фойдаланайлик\nВатан равнақи йўлида


Ota-onalaga » Andijon viloyati xalt ta'limi boshqarmasi\nAndijon viloyati xalt ta'limi boshqarmasi » Ota-onalaga\nСАВОЛ: - 9-синф битирувчиларини таълимнинг кейинги босқичига қамраб олиш, умумий ўрта таълим муассасаларида узлуксиз касб-ҳунарга йўналтириш ишлари самарадорлигини оширишбўйича қандай ишлар амалга оширилмоқда?\nЖАВОБ: ИХТИСОСЛАШГАН ВА ОДДИЙ МАКТАБ: фарқ нимада?\nСАВОЛ: - Ихтисослаштирилган мактаб билан оддий мактаб ўртасидаги асосий фарқ нималарда намоён бўлади? Ихтисослаштирилган синф билан оддий синфларнинг ўзига хосликлари ҳақида маълумот берсангиз?\nЖАВОБ: ҚАНДАЙ БОЛА 6 ЁШИДА МАКТАБГА БОРАДИ?\nСАВОЛ: - Фарзанди олти ёшгача бўлган ҳар бир ота-она ўз жигарбандини ақлли деб билади ва уни мактабга қабул қилишларини сўрайди. Лекин 6 ёшлиларнинг маълум қисмигина 1-синфга қабул қилинади. Бу жараён қандай кечади?\nЖАВОБ: ЎҚУВ ЙИЛИ ҚАЧОНДАН БОШЛАНАДИ?\nСАВОЛ: - Мактабдан ташқари таълим муассасаларида ўқув йили қачондан бошланади ва қачон тугайди?\nЖАВОБ: МАКТАБ УЧУН СОВҒА МАЖБУРИЙМИ?\nСАВОЛ: - Битирувчи синф ўқувчиси ўқув йили якунида мактаб учун бирор қимматбаҳо совға бериши ёки бирор юмуш бажариб бериши мажбурийми? Бу ҳолатлар қонун доирасида қандай ҳал қилиниши даркор?\nЖАВОБ: МАКТАБ ДАФТАРЛАРИГА ҚАНДАЙ ТАЛАБЛАР ҚЎЙИЛАДИ?


16:03 23 Январ 2021\n14:04 30.09.2020 (Янгиланган 14:11 30.09.2020) Ҳавола олиш\nРоссия ИИВ миграция масалалари бўйича бош бошқармаси бошлиғи генерал-лейтенант Валентина Казакова Sputnik билан интервьюда Россия миграция сиёсатидаги ўзгаришлар ҳақида сўзлаб берди.\nРоссия паспорти ортиқча қоғозбозликсиз\nСўнгги бир неча йил давомида Россия фуқаролигини олиш истагида бўлган чет элликлар сони ошиши кузатилмоқда. Бу ҳақда Россия ИИВ миграция масалалари бўйича бош бошқармаси бошлиғи генерал-лейтенант Валентина Казакова Sputnik агентлигига берган интервьюсида маълум қилди. Унинг сўзларига кўра, 2019 йилда қарийб 500 минг хорижлик Россия фуқаролигини олган, 2020 йилнинг 8 ойи давомида деярли 400 минг киши Россия паспортини олишга улгурган. Уларнинг 90 фоиздан кўпроғи МДҲ фуқароларидир.\n“Ўйлаймизки, йил охирига қадар бу рақамлар 600 минг кишидан кўпроқ бўлади”, - дея тахмин қилади Казакова.\nБундай кўрсатгичларга қатор омиллар ёрдам берди. Биринчидан, фуқароликни олиш тартиби соддалаштирилди. Масалан, энди амалдаги фуқароликдан чиқиш тўғрисидаги ҳужжатларни тақдим этмаса ҳам бўлади. Илгари бу мажбурий эди. Шунингдек, Россия фуқаролигига қабул қилиниш тўғрисидаги аризаларни кўриб чиқиш муддати қисқартирилди – олти ойдан уч ойгача.\nБундан ташқари, июль ойидан бошлаб яшаш гувоҳномасига (ВНЖ) эга Қозоғистон, Беларусь, Молдова ва Украина фуқароларига Россия паспортини олиш осонлашди. Агар илгари ВНЖ улар Россияда камида беш йил яшашлари шарт бўлган бўлса, эндиликда улар бундай узоқ муддатни кутиб ўтишмасдан фуқароликка ҳужжат топширишлари мумкин. Ёз ўртасида Россия паспортини олишга даъвогар бўлган бундай шахслар 240 минг киши эди.\n“Биз фуқароликни олиш учун ушбу тоифадаги шахслар сони ошишини кутяпмиз”, -дейди ИИВ вакили.\nҚозоғистон ва Украина фуқароларга яна айрим енгилликлар берилди. Улар ИИВ ҳузуридаги комиссияда уларни рус тили соҳиблари деб тан олиш бўйича суҳбатдан ўтмасликлари мумкин.\nШунингдек, ватандош мавқеига эга фуқаролар учун яшаш гувоҳномасини олиш тартиби соддалаштирилди.\n“Улар вақтинча яшаш гувоҳномасини (РВП) олмасдан туриб, бирданига яшаш гувоҳномасини олишлари мумкин, улар учун Россия фуқаролигини олиш муддати ҳам қисқартирилади”, - дея аниқлик киритди Казакова.\nМигрантлар учун иш берувчилар реестри\nКазакова Россия ИИВ хорижликларни ишга жойлаштиришга тайёр иш берувчилар ҳамда ишчиларнинг реестрини яратишни таклиф қилаётганини маълум қилди. Мазкур ғоя вазирлик томонидан ишлаб чиқилган чет эллик фуқароларнинг ҳуқуқий мақоми тўғрисидаги қонуннинг янги концепциясида ўз ифодасини топган.\nҲозир ишга жойлашишни расмийлаштириш учун кўплаб ҳужжат турлари мавжуд: бу меҳнат патентлари, хорижий ишчи кучини жалб қилиш учун рухсатнома, ишлаш рухсатномаси.\n“Бу оғир юк, хорижликка ҳамма тартибларни ўрганиб чиқиш мушкуллик туғдиради, ниманидир ўзгартириш вақти келди. Шу боис чет эллик фуқароларнинг ҳуқуқий мақоми тўғрисидаги қонун копцепциясини ишлаб чиқилди, унда айрим инновацияларни жорий этишни таклиф этмоқдамиз”, -дея таъкидлади ИИВ вакили.\nМигрант реестр орқали иш топгандан сўнг кейинги босқич ҳужжатларни Ягона давлат хизматлари портали орқали расмийлаштириш бўлади. улар онлайн текширувдан ўтказилгандан кейин хорижликка Россияга киришга рухсат берилади.\n“Хорижлик рухсат олиб, Россияга қайси иш берувчининг олдига бораётганини билган ҳолда киради. Ўйлаймизки, бундай схема рухсат берувчи ҳужжатларни расмийлаштиришни осонлаштиради ва уларни олиш муддатини қисқартиради”, - деб ҳисоблайди Казакова.\nБепул патент ва барча ҳужжатларнинг узайтирилиши\nКазакованинг сўзларига кўра, 2020 йилгача Россияга ҳар йили 15-17 миллион атрофида хорижлик фуқаролар кириб келган. Улар орасида 5-6 миллиони ишлаш мақсадида келган.\nКарантин чекловлари туфайли бу йил Россия ИИВ ҳудудий бўлинмаларига мамлакатда бўлиб туриш ҳужжатини расмийлаштиришни сўраб, 1,5 миллион нафарга яқин мигрант мурожаат қилган, холос. Лекин бу даврда Россияда айрим хорижликлар ишсиз қолди, кимдир ёпиқ чегаралар туфайли ватанига кета олмади. Россияда мигрантларнинг вазиятини яхшилаш мақсадида уларнинг бир қатор қоғозбозликдан озод қилувчи норматив-ҳуқуқий чоралар кўрилди.\n15 мартдан 15 июнгача мигрантларга ҳужжатларининг амал қилиш муддати тугаган бўлса ҳам, Россияда қонуний ишлаш ва яшаш ҳуқуқи берилган эди. Меҳнат мигрантларига патентни Россиядан чиқмасдан узайтиришга рухсат берилди ва ҳатто тўламаслик (15 июнгача патентсиз ишлаш мумкин эди). Биринчи навбатда, бу енгиллик Ўзбекистон, Тожикистон ва Украина фуқароларининг маблағларини тежади (Москвада патентнинг ойлик тўлов нархи 5 350 рублни ташкил этади).\n15 июндан кейин ҳам Россияда бўлишни қонунийлаштиришни узайтириш учун вақт берилди. Ҳозир мамлакатда бўлиши 15 мартда қонуний бўлган барча чет эллик фуқаролар 15 декабргача бемалол қолиб ишлашлари мумкин.\nБугунги кунда Россияда расмий равишда ишлай оладиган чет элликларнинг бир неча тоифалари мавжуд. Биринчи тоифа – россияликлар билан бир қаторда ҳеч қандай рухсат берувчи ҳужжатларсиз меҳнат қилаётган ЕОИИ фуқаролари.\nИккинчи тоифа – бу меҳнат патентларини олиб, авант тўловини амалга ошираётган шахаслар. Учинчи тоифа эса бу виза билан мамлакатга келувчилар. Улар ишлаш рухсатномасини расмийлаштиришади.\n“2020 йилнинг 6 ойида бизга иш берувчилардан чет эллик фуқароларн ишга қабул қилиш тўғрисидаги 700 мингдан зиёд билдириш хати келиб тушди. Уларнинг қарийб 50 минг нафарини Арманистон фуқаролари ташкил этади, бу тахминан 7 фоиз”, - дея статистика маълумотларини келтиради Казакова.\nМиграция рўйхатидан ўтиш янада шаффофлашди\nРоссия қонунчилигидаги яна бир енгиллик бу Россияда кўчмас мулкка эга бўлган хорижликлар қабул қилувчи томон бўлиб, ўз уйларида бошқа хорижликларни рўйхатдан ўтказа олишларидир. 2020 йил сентябрига қадар улар ҳатто яқин қариндошларини, жумладан, турмуш ўртоқлари, ота-оналари, фарзандларини миграция рўйхатидан ўтказиш ҳуқуқига эга эмас эдилар.\n“Фуқаро ўз уйида хорижликни рўйхтдан ўтказиш ҳуқуқидан эркин фойдалана олмаган вақтида у турли ноқонуний йўлларни қидиради. Яъни агар хорижлик бир манзил бўйича яшайди, миграция рўйхатидан эса бошқа жойдан ўтган. Бу маъмурий қонунбузарлик. Бу рўй бермаслиги учун айнан бу қонун ишлаб чиқилган”, - дея тушунтиради Казакова.\nЖиноятчилик авж олишининг олди олинди\nРоссияда коронавирус туфайли турли чекловлар жорий этила бошлаганда кўплар мигрантлар ўртасида жиноятчилик кескин авж олишини тахмин қилишди. Казакованинг фикрига кўра, пандемия даврида хорижликлар олган имтиёзлар сабаб бундай салбий сценарийнинг олдини олишга муваффақ бўлинди.\n“Ҳаёт бу қўрқувлар беҳуда бўлганини кўрсатди. Россия ҳудудида хорижликларнинг қонунийлаштириш учун ўз вақтида қабул қилинган чоралар ўз самарасини берди. Хорижлик ўзини ҳимояланган деб ҳисоблаганда унга жиноят содир этишнинг керак йўқ, чунки у қонуний равишда бу ерда бўлиб турибди. Хорижлик фуқаро ўзини ишончсиз ҳис қилганда жиноятчилик авж олиши юзага келади, у ишини йўқотади, ҳужжатларининг амал қилиш муддати тугаганда у ишга жойлаша олмайди”, - дея фикр билдирди у.\nКазакованинг сўзларига кўра, ИИВнинг мамлакатлар элчихоналари, хусусан, Ўзбекистон ва Тожикистон билан биргаликдаги ишлари ҳам ўз самарасини берган. Дипломатик идоралар ишидан айрилган ватандошларга ишга жойлашишига ёрдам берган. Қолаверса, мигрантларга Россиядан чиқиб кетишга кўмаклашишган: чартер рейсларини ташкиллаштирилган


Huawei яширинча тарзда Шимолий Кореяга ўз тармоғини яратишда ёрдам берган - ОАВ\n21:50 / 22.07.2019 5774\nХитойнинг Huawei телекоммуникация корпорацияси Шимолий Кореяга маълумотларни узатиш симсиз тармоғи Koryolink’ни яратиш ва ишчи ҳолатда сақлаб туришда ёрдам берган. Бу ҳақда The Washington Post нашри компаниянинг собиқ ходимларидан олинган ички ҳужжатларга таяниб хабар берди.\nУшбу маълумотларга кўра, Huawei Хитойнинг бошқа бир давлат компанияси Panda International Information Technology билан бирга Шимолий Кореянинг бир қатор лойиҳалари устида 8 йил давомида ишлаган. Буни тасдиқловчи ҳужжатлар аноним қолиш шартлари билан тақдим қилинган.\nНашрнинг таъкидлашича, ўз маҳсулотларида АҚШ технологиялари ва бутловчи қисмларини қўллаган Huawei компаниясининг ушбу фаолияти Пхенянга 10 фоиздан кўпроғи АҚШда ишлаб чиқарилган қисмлардан иборат қурилмаларни етказишни тақиқловчи АҚШ экспорт қоидаларини бузганини англатиши мумкин.\nНашрнинг таъкидлашича, АҚШ савдо вазирлиги 2016 йилдан бери Huawei’нинг Шимолий Корея ҳукумати билан эҳтимолий алоқаларини тергов қилиб келади, бироқ бундай алоқалар борлиги расман тақдиқланмаган. 2014 йилда АҚШ савдо вазирлиги Panda компаниясига АҚШда ишлаб чиқарилган маҳсулотлар етказилишини тақиқлаб қўйган. Бу тақиқлов АҚШ вазирлигининг Хитой компаниясини бу қурилмаларни Вашингтон санкциялар киритган давлатларга етказишда гумон қилиши сабаб киритилган.\nНашр ихтиёридаги ҳужжатларга кўра, Huawei Panda’ни Шимолий Кореяга таянч станциялар, антенналар ва телекоммуникация қурилмаларини етказишда воситачи сифатида қўллаган. Ушбу компаниялар ходимлари Шимолий Кореяга ишлагани, уларнинг офиси эса арзон меҳмонхоналардан бирида жойлашгани тахмин қилинган. Нашр манбаларига кўра, Huawei ҳужжатларида АҚШ санкциялар киритган давлатлар, жумладан Шимолий Корея ва Эрон тўғридан-тўғри эсга олинмай, махсус код билан белгиланган. Жумладан, Шимолий Корея бу ҳужжатларда гўёки А9 шартли коди билан белгиланган.\nHuawei АҚШ ва Австралия томонидан техник жосуслик ва хорижда махфий маълумотларни йиғишда айблангандан кейин халқаро санкциялар хавфи остида қолганди. Бу компанияга халқаро босимнинг кучайишига олиб келган.\nАҚШ Huawei лицензиясини яна 90 кунга узайтиришни режалаштирмоқда\nКим Чен Ин 100 дан кўпроқ олимни тақдирлади – ОАВ


Мирзиёев аҳолининг 4-5 миллиони камбағал эканини эътироф этди\n02 август 2021, Тошкент вақти: 09:41\n27 февраль куни Шавкат Мирзиёев раислигида тадбиркорликни ривожлантириш орқали камбағалликни қисқартиришга қаратилган чора-тадбирлар бўйича видеоселектор йиғилиши ўтказилди.\nБу йиғилишда президент келтирган рақамларга кўра¸ ҳозирда ўзбекистонликларнинг 12-15 фоиз ёки 4-5 миллион аҳоли камбағалликда яшайди.\nПрезидент таъкидича¸ шунча аҳолининг камбағал қисмининг кунлик даромади 10-13 минг сўмдан ошмайди.\nБМТ хулосасига кўра¸ 2020 йилга келиб кунлик даромади 1 доллар 90 центдан кам бўлганлар қашшоқликда кун кўраëтган ҳисобланади.\n1.90 доллар эса¸ Марказий банкнинг 28 февраль кунги расмий курси бўйича¸ 18 100 сўмга тенгдир.\nСўнгги статистик рақамларга кўра¸ Ўзбекистон аҳолиси сони 34 миллиондан ошган. Мирзиëев тилга олган рақамлар¸ ҳозирда Ўзбекистон аҳолисининг тахминан 6 тадан биттаси қашшоқликда яшаëтганини англатади.


Сурия: Исёнчилар Алеппода қатл этилган ўнлаб одам жасадни топди\n04 апрел 2020, Тошкент вақти: 14:40\nСурия мухолифати Алеппо шаҳрида қўллари боғланган ҳолда қатл қилинган 65 нафар эркак ва бола жасадларини топди.\nСурия ҳукуматига қарши қуролли кураш олиб бораётган исёнчилар ва қароргоҳи Лондонда жойлашган Сурия инсон ҳуқуқлари обсерваторияси ташкилоти маълумотига кўра, қурбонлар боши ёки бўйнига отилган битта ўқдан ўлган.\nИсёнчилар қотиллик учун Сурия ҳукуматини айблади.\nАйни пайтда, президент Башар Ал-Ассал ҳукумати кучлари ва исёнчи гуруҳлар ўртасида тўқнашувлар давом этмоқда.\nБеш кун давом этган шиддатли отишмалардан сўнг 29 январ куни исёнчилар Сурия шарқида жойлашган Дейр Ал-Зор шаҳридаги ҳукумат разведка хизматига қарашли бинони ишғол қилиб, бинода сақланган бир неча маҳбусни озод қилган.\nТуркманистон ўз ҳудуди орқали юк ўтказишни бир ойга тақиқлади\nМарказий Осиëга Эрондан маҳсулот ташувчи юк машиналари Туркманистон ҳудуди орқали ўтади.\nТуркманистон ҳукумати мамлакат ҳудуди орқали ҳар қандай шаклдаги юк транзитини бир ойга тўлиқ тақиқлади.\nБу ҳақдаги расмий огоҳлантирув¸ Reuters агентлигининг ëзишича¸ Туркманистон Ташқи ишлар вазирлиги томонидан тегишли давлатлар дипломатик идораларига юборилган.\nБу ҳужжатда¸ Туркманистон ҳудуди орқали юк ташиш¸ хусусан¸ транзит юкларининг апрель ойида тўлиқ тақиқлангани ва бу тақиқдан мустаснолар бўлмаслиги айтилган.\nАгентлик гаплашган Туркманистондаги дипломатик манбалар шундай огоҳлантирув хатини олганини тасдиқлаган.\nЎтган ой Туркманистон орқали Ўзбекистонга қайтолмай қолган ўнлаб ҳайдовчи президент Мирзиëевга мурожаат қилиб¸ ëрдам сўраган эди. Ўзбекистонга Эрондан келадиган импорт маҳсулотлари асосан Туркманистон ҳудудидан ўтади.\nҲозиргача мамлакатнинг коронавирусдан холи эканини таъкидлашига қарамай Туркманистон ўз чегараларинин мутлақ ëпиб¸ мамлакат пойтахтига кириб-чиқишни ҳам тақиқлаб қўйди.\nМатбуот ва оддий туркманистонликларга коронавирус сўзини ишлатиш ҳам¸ Озодликка келган хабарларга кўра¸ тақиқлаб қўйилган.\nКоронавирусга оид ахборотнинг жамоатчиликдан сир тутилаëтгани ва бу ахборот тарқалишининг тақиқлангани халқаро майдонда танқидга учрамоқда.\nСаудия жаҳон мусулмонларини бу йилги ҳаж зиëратини режаламай туришга чақирди\nҲар йили ҳаж ибодатларига 2.5 миллиондан ошиқ зиëратчи келади.\nСаудия Арабистони Ҳаж вазири Муҳаммад Бантен мусулмонларни коронавирус пандемияси боис бу йилги ҳаж зиëратини режалаштиришдан сақланиб туришга чақирди.\n2020 йилги ҳаж ибодатлари июль ойи охирида бошланиб¸ августда давом этади. Ҳар йили ҳажга камида 2¸5 миллион зиëратчи келади.\nСаудия Ҳаж вазирлиги ҳозирги мавҳум вазиятда мусулмонларни зиëратга оид шартнома қилмай туришга даъват қилди.\nЎтган ой Саудия подшоҳлиги коронавирус пандемияси боис Умра зиëратларини тўхтатиб¸ Макка ва Мадина¸ шунингдек пойтахт Риëдга кириб-чиқишни тақиқлаган эди.\nРасмий маълумотларга кўра¸ ҳозирга қадар мамлакатда 1563 одамга вирус юққани қайд этилган¸ улардан 10 нафари вафот этган.\nCOVID-19 инқирози кучайган сари Мирзиëев ҳам Марказий Осиë етакчилари ўртасидаги алоқаларни кучайтиришга уринмоқда\nКасалхоналар Россиядан 500та тиббий вентилятор келишига кўз тикмоқда; Тошкентдаги чайқовчилар "истаганча" етказиб беришга тайëр!\nҚибрай санаторийсида 17 кундан буён карантинда сақланаëтганлар жанжал кўтарди (ВИДЕО)


Мусулмон биродарлиги ҳарбийларни огоҳлантирди\nМусулмон Биродарлиги партиясининг президентликка номзоди М.Мурсий.\nМиср Олий конституциявий судининг аксар ўринларни исломчилар эгаллаган мамлакат янги парламентини тарқатиб юбориш қароридан сўнг Мусулмон биродарлиги "хатарли кунлар”дан огоҳлантирди.\nМиср Олий конституциявий суди сайлов ҳақидаги қонуннинг айрим бандларини конституцияга зид топиб, ўша қонун асосида сайланган парламентни тарқатиб юбориш ҳақида қарор чиқарди.\nМиср собиқ президенти Ҳусни Муборак ҳокимиятдан ағдарилиши арафасида тайинланган Олий конституциявий суд аъзолари 14 июн куни чиқарган қарорда мамлакатни бошқараётган собиқ Бош вазир Аҳмад Шафиқнинг ўз вазифасини давом эттириши мумкинлиги билдирилган.\nСобиқ президент Ҳусни Муборак ўтган йил бошида ҳокимиятдан ағдарилганидан кейин мамлакатни бошқаришни ўз қўлига олган Олий ҳарбий кенгаш 2012 йил январ ойида ўз салоҳиятларини янги парламентга топширган эди.\nОлий конституциявий суднинг пайшанба кунги қароридан сўнг салоҳият яна Олий ҳарбий кенгаш қўлига ўтди.\nМисрлик фаоллар суд қарорини Олий ҳарбий кенгашнинг ўз салоҳиятларини муқимлаштириш ва кенгайтириш уриниши сифатида баҳолаб¸ унинг оқибатларидан хавотир билдирмоқда.\nОлий конституциявий суд қарори Мисрда президентлик сайловининг иккинчи босқичи ўтказилишига икки кун қолганида эълон қилинди.\n16-17 июн кунги сайловда Миср президенти лавозими учун Мусулмон биродарлиги партияси номзоди Муҳаммад Мурсий муваққат Бош вазир Аҳмад Шафиқ билан куч синашади.\nМурсий шанба ва якшанба кунлари бўладиган президентлик сайловининг иккинчи босқичида ҳар қандай сохтакорликка йўл қўйилиши инқилобга олиб келиши ҳақида огоҳлантирди.\n- Биз сайловолди юришимизни давом эттирамиз ва сайлов жараёнини диққат билан кузатамиз. Агар сохтакорлик аниқланса, оқибати инқилоб, жиноятчилар ва уларни ҳимоя қилаётганларга қарши инқилоб бўлишини биламиз. (2011 йил) 25 январ кунги инқилобда қўйган мақсадимизга тўлиқ эришмагунимизча инқилоб давом этади, дея баёнот берди исломчилар номзоди Муҳаммад Мурсий.\nАйни пайтда АҚШ Давлат котиби Ҳиллари Клинтон Миср Олий ҳарбий кенгашини демократик ислоҳотларни амалга оширишга чақирди.\n- Олий ҳарбий кенгаш Миср халқига берган ваъдаларини бажариши орқали биз ҳокимият тўлалигича демократик йўл орқали сайланган фуқаролик ҳукуматига топширилишини кутаяпмиз. Миср халқи талаб қилган, демократияга ўтиш йўлидан ортга қайтиб бўлмайди, деди АҚШ Давлат котиби.\nДавлат департаменти матбуот котиби Виктория Нуланд Вашингтон Миср Олий конституциявий суди чиқарган қарорни ўрганаётгани ва бу борада ҳозирча шарҳ бера олмаслигини айтди.


Бундан ташқари, "гипохлорид кальций" дезинфекция воситаси ҳақиқий баҳосидан 166,1 миллион сўм қиммат нархларда сотиб олинган.\nШу тарзда жами 917,8 миллион сўм бюджет маблағлари ўзлаштирилиб, растрата қилиш йўли билан талон-торож қилинган.\n2020 йил 3 июлда бўлим томонидан вилоят санитария-эпидемиологик осойишталик маркази собиқ раҳбари Ш.Ш., марказ ҳузуридаги хўжалик ҳисобидаги пуллик хизмат кўрсатиш ва санитария-эпидемиология хулоса бериш бўлими бошлиғи Р.Б. ва бошқаларга нисбатан Жиноят кодекси 167-моддаси 3-қисми "а" банди билан жиноят иши қўзғатилиб, прокуратурага юборилган.\nКейинги вақтларда коронавирус инфекцияси билан касалланиш кўрсаткичлари ортиб бориши натижасида шифокорлар, тиббиёт ходимлари босим остида қолгани, беморлар сони шу зайлда ўсиб бораверса ҳатто тиббиётимиз "ўтириб" қолиши мумкинлиги ҳақида кўп гапирилаяпти. Ўз навбатида турли ҳудудларда айни шу жабҳага масъуллар томонидан фалон миллион сўм маблағ ўзлаштирилиб, "еб" юбориш ҳолатлари ҳам тез-тез қулоғимизга чалинмоқдаки, соҳа "ўтириб" қолишига сабабни беморлар сони кўпайиши эмас, айрим масъулларнинг балойи нафси оқибатидан излаш керакка ўхшаяпти...


Марко Милич "Бухоро" билан шартнома тузди\n10 февраль, 2021, 16:59\nТеглар:Марко Милич | ФК Бухоро | Сербия\nСербиялик легионер яна юртимизга қайтди.\nКуни кеча хабар берганимиздек, “Бухоро” клубига сербиялик ҳимоячи Марко Милич қўшилганди.\nМухлисларимиз ушбу легионерни яхши билишади. 2018 ва 2019 йилги мавсумларда у “Қўқон-1912” жамоаси шарафини ҳимоя қилган. Ўтган йили “Истиқлол” таркибида тўп суриб, Тожикистон чемпионлигини қўлга киритди.\nЭндиликда 34 ёшли ҳимоячи яна юртимизга қайтди. “Бухоро” бош мураббийи Даврон Файзиев ҳимоя чизиғини мустаҳкамлаш мақсадида айнан ушбу легионернинг хизматидан фойдаланишга қарор қилди. Клуб матбуот хизматининг хабарига кўра, Милич билан бир йиллик шартнома имзоланган.\nМарко Милич: Суперлигага чиқсак, келаси йили ҳам "Бухоро"да қоламан, вазифани бажариш қўлимиздан келади!


Бухоро вилоятида ис газидан она ва икки гўдаги нобуд бўлди\n28 ноябр 2021, Тошкент вақти: 07:30\nБухоро вилоятининг Когон шаҳрида уч нафар фуқаро ис газидан заҳарланиши оқибатида вафот этган. Бу ҳақда “Дарё” нашри Когон шаҳар Фавқулодда вазиятлар бўлими бошлиғи Ғайрат Тоғаевдан олинган маълумотларга таянган ҳолда хабар қилди.\nҚайд этилишича, Когон шаҳар ИИБ навбатчилик қисмига шу йил 23 декабрида “Хўжабарги” маҳалласи, Фаровонлик кўчасидаги 120-хонадонда ис газидан заҳарланиш оқибатида она ва унинг икки нафар фарзанди вафот этгани ҳақида маълумот келиб тушган.\nВоқеа жойига борган масъуллар хонадондаги иситиш печининг мўриси мато билан тўсиб қўйилгани, бу ўз-ўзидан ис газининг ташқарига чиқиб кетишига тўсқинлик қилганини аниқлашган. Уларнинг хулосасига кўра, бу уй ичида ис гази тўпланишига ҳамда хонадон эгаси Н.Қ., унинг тўрт ёшли ўғли Б.Ҳ. ва икки ёшли қизи С.С.нинг заҳарланиб вафот этишига сабаб бўлган.\nҲолат юзасидан суд-тиббиёт экспертизаси тайинланган ва алоқадор шахслардан тушунтириш хати олинган. Когон шаҳар прокуратураси томонидан эса терговга қадар текширув ҳаракатлари бошлатилган.\nМазкур муаммо шу йил 16 декабрида президент Шавкат Мирзиёев раислигида ўтган видеоселектор йиғилишида ҳам қайд этилган. Йиғилишда жорий йилда рўй берган 56 та ис газидан заҳарланиш ва 106 та чақнаш ҳолати оқибатида 106 нафар фуқаро вафот этгани, 190 нафари заҳарлангани ва куйиш тан жароҳатини олгани таъкидланган ҳамда бош вазир зиммасига ФВВ Ёнғинга қарши курашиш бошқармаси фаолиятини танқидий кўриб чиқиб, уни тубдан ислоҳ қилиш ва янги тизим яратиш юзасидан таклиф бериш вазифаси юкланган.


Тузоқлардан чиқиб кетгум, узоқларга бориб етгум… - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 17 Август 2018\tКӯришлар: 772\nҲофиз куйга мос тарзда сўзларни юрагининг дардига йўғириб, қўшиқ айтади ва ўзи ҳам шам сингари эрийди…\nБу қўшиқ оддий қўшиқ эмас, у бу дунёда тобора танқислашиб бораётган меҳр ҳақида, муҳаббат тўғрисида…\nБу қўшиқ одамийликни тараннум этади, инсоний оқибатга чорлайди.\nБевафо дунёнинг ўткинчи ҳою ҳавасларига муккасидан кетмасликка чақиради. Томошабиннинг юрагидан ҳасад чекинади, нафрат қочади, ҳирсу нафс йўққа айланади.\nҚўшиқ ҳофизнинг юрагидан томошабиннинг кўнглига қуйилади, сингади. Шу лаҳзаларда томошабин ва ҳофиз бир вужудга айланади. Меҳру муҳаббатга ташна юраклар туташади. Уларнинг туташган нуқтасида эзгулик туғилади, гўзаллик яралади, нафосат таралади. Бир муддатга, бир онга туташган юраклар дунёнинг бешигига айланади. Бу муқаддас бешикда меҳр, муҳаббат, садоқат, вафо, оқибат - инсоний фазилатлар йўргакланади. Ва қўшиқнинг сирли-ю сеҳрли калималари бешикни тебратади. Бу эзгу фазилатлар камол топади, кенгликларга ёйилади, чексизликларга таралади. Улар ўзларининг ҳассос қанотларида башарият аҳлига эзгулик элтади, оқибат тақсимлайди, меҳр-муҳаббат улашади…\nМуҳаббат сирлари пинҳон,\nқора икки қароқларда,\nЭриб сувдай оқар қалбим,\nўшал икки булоқларда.\nОға-ини, опа-сингиллар, тўзиб\nКи, қалбим қийналар доим,\nкўрарман деб сўроқларда.\nҚол, эй ҳасрат сен ҳам бизга етиб бўлмас йироқларда,\nОёғим қонлари оқиб, қотиб қолган тузоқларда.\nҲофиз ўз қаламига мансуб бўлган шеърни оҳангга солиб йиғлайди. Оҳ уради, инграйди. У меҳр излайди, муҳаббатга ташна қалбининг ноласи томошабин юрагини тимдалайди. Унинг энг нозик торларини ҳам жунбушга келтиради.\nТурмуш ташвишларига ботиб қолган пайтларимизда меҳримиз чекинаркан, муҳаббатимиз ўти пасаяркан. Биз турмуш қўйган "тузоқ"лардан қочолмай қоларканмиз. У бизни қопқон сингари чангаллари орасига олган пайт яқинларимизни ҳам унутиб, қариндошларимизга бўлган соғинчдан маҳрум бўлиб қоларканмиз. Ўткинчи дунёнинг ўткинчи ҳою ҳаваслари бизнинг ҳиссиётларимизни ўтмаслаштириб, молу дунё ҳирсида кезаётган махлуқларга айлантириб қўярмикан-ей…\nҲофиз куйга мос тарзда, сўзларни юрагининг ноласига йўғириб қўшиқ айтади ва ўзи ҳам шам сингари эрийди…\nУкам бўлсанг, келиб\nкўнглим чаманин гуллатиб қўйгил!\nсўз очиб, куйлатиб қўйгил.\nЎтиб кетган қариндошдан сўз очиб,\nТўлиб тур, кел, қанотимсан,\nтўзиб кетма йироқларда.\nКи, қалбим қийналар доим\nСенингсиз муз бўлар қалбим,\nочилмас гул, бу боғларда.\nОҳ, нақадар беғубор даврлар эди. Эсимда: қуйи синфда ўқийдиган пайтларимиз мен билан Дурхалой опамни биздан каттароқ опамиз Химхалой мактабгача бошлаб борарди. Мактабимиз қўшни қишлоқда, уйимиздан бир ярим чақирим узоқда жойлашганди. Биз йўлни қисқа қилиш учун қишлоғимиз тепасидан ўтадиган катта ариқ ёқасидаги чанг йўлдан мактабга қатнардик. Менинг опам, меҳрибон опам Химхалой бизларга ачиниб, менинг ҳам, Дурхалой опамнинг ҳам китоб тўла сумкасини ўзи кўтарарди. Ўзи биздан атиги уч-тўрт ёш катта бўлишига қарамай, бизнинг сумкамиз, устига ўзининг сумкаси опагинамга анча оғирлик қилиши унинг қийналаётган чеҳрасидан билиниб турарди. Аммо у бизга сумкани кўтартирмасди. Бу опагинамнинг бизга меҳри эди, муҳаббати эди. У бизни аярди, ўзига жабр бўлса-да… Ва опамнинг бу амали сохта эмасди, балки туғишганларнинг бир-бирига бўлган самимий муҳаббати билан суғорилганди…\nБаъзида туш кўраман. Тушимга мактабга қатнаётган болалигим киради. Болалик хотирамда муҳрланиб қолган опагинамнинг сумкалар оғири остида эгилган қадди тушларимга кириб чиқади. Меҳрибоним, мени кечир. Мен ҳам турмуш тузоқларига илиниб қолдиммикан-а, опажон?!.\nҲофиз куйга мос тарзда сўзларни юрагининг соғинчига йўғириб, қўшиқ айтади ва ўзи ҳам шам сингари эрийди…\nГўдаклик чоғларимдан айт,\nқувончимсен, акам бўлсанг,\nЎйнаган боғларимдан айт, юпанчимсен, акам бўлсанг!\nЙиқилсам суяб турғизган, опичлаб сувдан ўтқизган,\nЧўмилган сойларимдан айт,\nсуянчимсен, акам бўлсанг.\nҚўлинг чўз йўлда қолсам гар,\nқўйиб кетма йироқларда!\nкўрарман деб сўроқларда!\nҚишлоғимиз тўла оқсоқол эди. Улар менинг болалик тасаввуримда ҳеч қачон ўлмайдиган мағрур қояларга ўхшаб кўринарди. Ҳаётнинг сирли гирдоби мени ўз домига тортгандан сўнг, ёшим бир жойга бориб қолганлигини ҳам билмабман. Ҳаётнинг ур-сурлари-ю, югур-югурлари билан бўлиб, бундай ўтмишларда қолиб кетган болалик йилларимга ҳам дурустроқ назар ташламабман. Бугун ўша узоқларда қолиб кетган болалигимни эслаганимда, отамнинг тенгқурлари бўлмиш қишлоғимизнинг оқсоқоллари - мен учун муқаддас ва ўлмас қоялардан бирортаси қолмаганлигини ўкинч билан ҳис этаман…\nҲофиз куйга мос тарзда сўзларни юрагининг қўрига кўмиб, қўшиқ айтади ва ўзи ҳам шам сингари эрийди…\nОтамнинг юзларин сенда кўриб қолдим, опам-синглим.\nОнамнинг сўзларин сенда эшитгайман, опам-синглим.\nУларнинг меҳри-дарёси оқар сенда, опам-синглим.\nКелиб ўт ёқ, қозон қайнат, отам қурган ўчоқларда!\nКелиб, парвонамиз бўлгин онам ёққан чироқларда!\nОтамиз қурган, онамиз кезган қадрдон ҳовлимиз ҳамиша бизни ўзи сари чорлайди, қайда бўлсак, қайларда юрсак ҳам. Бу ҳолат, айниқса, қиз болаларда кўпроқ юз берса керак, менимча. Ҳа, ота-онамизнинг ҳовлисида меҳрибонларимизнинг руҳлари яшайди. У бизни оҳанрабо сингари тортиб туради. Ўтмиш хотиралари эса, йиллар йилларни қувиб ўтган сари тушларимизга киради…\nАшур ака Маҳмудов деган оғайнимиз ўтган асрнинг етмишинчи йилларида Украинанинг тиббиёт олийгоҳида таҳсил олди. Ва у киши ўша ердан ўзига муносиб жуфт олиб келди. Турмушлари яхши эди. Иноқликларига ҳаммамиз ҳавас қилардик. Бир-биридан ширин уч нафар фарзандлари ўзбек ва украин халқларининг муштарак қонини ўзларида мужассамлаштирганликлари учунми, жудаям ёқимтой эдилар. Афсуски, мамлакатимизда бўлиб ўтган бемаъни кашма-кашликлар Ашур акамнинг оиласига ҳам ўзининг совуқ таъсирини ўтказди. Ва улар Украинага кўчиб кетдилар. Айни пайтда оғайнимиз Украинанинг Донецк вилоятидаги Красноармейск шаҳрида фарзандлари билан яшайди. Интернет орқали оғайнимиз билан муттасил алоқа қилиб тураман. "Искандаржон, қишлоғимиздаги "Катта ариқ" ёқасидаги чанг босган жойлар, қишлоғимизнинг табаррук оқсоқоллари мудом тушимга кириб чиқади", - деб ёзади Ашур ака. - "Сен қишлоғимиздаги икир-чикир янгиликларни ҳам менга ёзиб тур, уларни ўқиб, бир лаҳзага Ватанга қайтгандек бўламан", - дейди ғарибликдаги оғайним.\nБу - нима? Бу инсоний меҳр, юрак-юракдан оқиб келган соғинч, ҳофиз бизни қўшиғида чорлаётган одамийлик, меҳр-оқибатнинг юксак кўриниши эмасми? Ахир, бу - иймон-ку!..\nТилу дил зикридан тонма, тилак ҳосил Илоҳийдин.\nЖарангла! Сасларим тинмай эшитгувчи қулоқларда.\nТўйлар қиламиз. Тўй-маърака баҳона қариндошлар, оғайнилар, хешу ақрабо билан дийдорлашамиз. Иложу имкони борича меҳмонларнинг кўнглини олишга интиламиз. Уларнинг қадамларини кўзларимизга тўтиё қилгимиз келади. Тўйимизга кимлардир келади, яна бировлар келолмайди. Биз маърака билан овора бўлиб буни кечроқ англаймиз. Яқинларимиздан кимлардир келолмаганлигини афсус билан эслаймиз. Ва туйқус бизга миш-миш хабар келади: фалончи биродаримиз биздан хафа эмиш. Биз унинг уйидагиларнинг ҳар бирига алоҳида таклифнома жўнатмабмиз. Ёки бошқа бир оғайнимиз хотинини алоҳида чақирмаганлигимиз учун бизнинг тўйга қатнашишдан юз ўгиради…\nТурмуш зарбаларидан чарчаган юракларимиз яна бир марта оғрийди, асабларимиз таранглашади, ўзимизни ноқулай ва нохуш сезамиз. Тўйимиздан лаззатлана олмаймиз. Зеро, кимдир, қайсидир яқинимизнинг кўнгли биз хурсандчилик қилган пайтда оғриган бўлади. Тинчимизни йўқотамиз…\nАфсус… Биз кейинги пайтлар кимларга айланиб бораяпмиз. Ўша бир қишлоқнинг бўзболалари бир тўнни кийиб куёв бўлган табаррук инсонларнинг аждодларимизми ўзи, ёки?!. Ахир, ота-боболаримиз тўй-маърака, хурсандчилигу қайғули кунлари бир-бирларининг қанотига киришган-ку. Улар "фалончи мени тўйига махсус таклифнома билан чақирармикан", - деб кутмаган-ку. Аксинча, тўй-маъракаси бор қариндошнинг оғайнилари ёнида тик туришган-ку. Нега биз бунчалик бачкана бўлиб кетаяпмиз экан-а? Сиркамиз сув кўтармайдиган бўлиб қолганлиги меҳру оқибатимизнинг сусайиб бораётганлиги нишонаси эмасмикан?\nБиз пулу бойлик ҳавасида инсоний меҳр-оқибат, одамийликни унутаётганга ўхшаймиз. Ака-ука билан, опа-сингил билан қандайдир уй учун, мерос учун судлашиб юрганлигини эшитиб, ўша меҳрни соғинаман, муҳаббатни қўмсайман, оқибатга куюнаман…\nХалқимизнинг севимли ҳофизи қўшиғини тинглаб, бироз енгил тортгандек, излаган нарсамни топиб олгандек бўламанми-ей... Кўзларимдан қуйилиб келган ёш юзларимни ювиб тушганлигини сезмайман. Қўшиқ юрагимдаги ўзим учун сирли ва сеҳрли гўшаларидаги туйғуларимни уйғотади. Ва мен ЎЗИМга қайтаман…\nҲофиз куйга мос тарзда сўзларни юрагининг армонларига йўғириб, қўшиқ айтади ва ўзи ҳам шам сингари эрийди…\nОға-ини, опа-сингиллар, тўзиб кетма, узоқларда,\nкўрарман деб сўроқларда...\nҚўшиқни қайта-қайта тинглайман. Юрагимдан чиққан нидони ўзим аниқ ва баралла эшитаман: "тузоқлар"дан чиқиб кетгум, узоқларга бориб етгум…\nИскандар Маҳмадалиев 1965 йили Воседа туғилган. Ноҳиядаги 2-ўрта умумтаълим муассасасида таҳсил олган. Тожикистон Миллий университетини тугатган. "Кулябская правда", "Элчи", "Дўстлик" газеталарида фаолият юритган. У 2000 йилдан буён, Тожикистон Республикаси Ҳукумати нашри - "Халқ овози" газетасида ишлайди. 2005 йилдан буён, газетанинг масъул котиби. Тожикистон Журналистлар иттифоқи аъзоси, Тожикистон матбуоти ва маданияти аълочиси.\nБадиий битиклари қатор йиллардан буён, даврий матбуот ва турли тўпламларда чоп этиб келинади. Искандар Маҳмадалиевнинг "Чекматош" номли ҳикоялар мажмуаси 2014 йили "Адиб" нашриётида нашрдан чиққан.\nБугун: 08-07-2020 06:30:38


Президент Шавкат Мирзиёев Ўзбекистонда бозорлар жиноятчиларга “солиқ” тўлаётганини тан олди ва уларни “жиловлашга” чақирди.\n23 ноябрь куни Тошкентнинг Шайхонтоҳур туманидаги маҳаллаларга ташрифи ортидан ҳукумат йиғилишини ўтказган Мирзиёев ички ишлар ва прокуратура идоралари фаолиятини танқид қилди.\nЎзбекистон бозорларида савдо қилувчи тадбиркорлар криминал структуралар бозор ва маҳаллий маъмуриятлар билан чатишиб кетгани, кўп масалалар эскичасига яна “кўча” номини олган гуруҳлар томонидан ҳал этилаётганини айтиб келишади.\nGlobal Initiative against Transnational Organized Crime (Транснационал уюшган жиноятчиликка қарши кураш бўйича глобал ташаббус) ташкилоти томонидан эълон қилинган ҳисоботга кўра, Ўзбекистон уюшган жиноятчилик даражаси бўйича 193 давлатдан 90-ўринни эгаллаб келмоқда.\nПрезидент жиноий “солиқчи”ларни жиловлашга чақирди\nПрезидент Шавкат Мирзиёев 23 ноябрь куни Тошкент шаҳрининг Шайхонтоҳур туманига ташрифи чоғида пойтахтда жиноятчилик ошганини айтиб, ИИББ бошлиғи ҳамда шаҳар прокурори фаолиятини танқид қилди.\nПрезидент бозор тадбиркорларидан “солиқ” йиғувчи жиноий гуруҳлар масаласига алоҳида тўхталди.\n- Жиноятчилар орасида “солиқчилар” пайдо бўлди ҳозир. Улар бозорлардан солиқ ундиришяпти, давлатдан алоҳида солиқ оладиган гуруҳлар пайдо бўлган. Мен ер тагида илон қимирласа биламан. Биз бундайларни дарҳол жиловлашимиз керак, жиловлаймиз ҳам, дея иқтибос келтирган Мирзиёев сўзларидан Кун.уз нашри.\nТошкент шаҳар ИИББ бошлиғи ҳамда шаҳар прокурори фаолиятини танқид қилган президент уларга бу лавозим жиноятчиликнинг олдини олиш учун берилганини урғулади.\n- Биз уларни жиловламасак, улар бизни жиловлайди, айрим давлатлардаги каби, деди Шавкат Мирзиёев.\nСалимбойнинг видеосидан кейинги баёнот\nМирзиёев бундан аввал Самарқанд, Хоразм, Наманган вилоятлари, Тошкент шаҳри туманларига ташрифи чоғида ҳам "Хавфсиз ҳудуд", "Хавфсиз шаҳар" концепцияси ҳақида гапирган.\nУ ҳукумат олдига ҳар бир маҳаллани жиноятчиликдан холи ҳудудга айлантириш вазифасини қўйган.\nАммо Мирзиёев мафия тизимлари ва уюшган жиноятчиликнинг асосий даромад манбаи саналган “бозор солиғи” тўғрисида биринчи марта гапирмоқда.\nПрезидент ўз сўзида бирон шахс ёки гуруҳ номини тилга олгани йўқ. Унинг баёноти Ўзбекистондаги кўзга кўринган "жиноий авторитет" деб таърифланадиган Салим Абдувалиевнинг тармоқларда видеоси тарқагани ортидан янграмоқда. Видеода Салимбой президент Шавкат Мирзиёевдан миннатдорлигини айтиб, унинг ҳокимиятига "бошқа даъвогарларни яқинлаштирмасликка" ваъда беради.\nПрезидент матбуот хизмати ёки бирон расмий халқ орасида Салимбой номи билан танилган Абдувалиевнинг баёнотига муносабат билдиргани йўқ.\nТанқидчилар Мирзиёевнинг ўзини жиноий авторитет сифатида кўрилган шахслар ва даромадларининг манбаига саволлар бўлган гуруҳларнинг давлат тизимлари билан чатишиб кетишига йўл очиб берганликда айблайдилар.\nБозорларнинг эгаси ким?\nМирзиёевнинг баёноти ортидан айрим Телеграм-каналлар маҳаллий тадбиркорларнинг солиқчилар ва норасмий солиқ йиғувчилардан шикоятларига ўрин бера бошлади.\nKompromatuz Телеграм канали бозордаги ноҳақликлар масаласида келаётган юзлаб хатлар ҳақида ёзди.\n“Ўзи бутун бозорлар фаолияти кўриб чиқилиши керак, бозорлар ким учун ишлаябди? Бозорларни эгаси ким? Бозорда бир кунда неча пул йиғилади-ю, неча пулини банкка топширилади, бозорлардаги давлат улуши ўзи нима, улуш сифатида қонуний тартибда пул ажратилябдими ёки ҳокимлар чўнтагига тушиши билан ҳокимлар "бозорком"ларга "танкалик" қилиб беришябдими, Ўзбекистон бўйича ҳамма туман ва шаҳарларда бозорлар ғалваси, бу еб-тўймасларни ҳам ўрганиш вақти келгандур”, деб ёзади фойдаланувчилардан бири.\nТошкент вилоятидаги бозорлардан бирида кўп йиллардан буён сотувчилик қилаётган Наргиза бозордаги ноқонуний ҳолатлар кўп йиллардан бери ўзгармасдан қолаётганини айтади. Унинг Озодликка айтишича, бозорда йиғилаётган “солиқлар”нинг асосий қисми давлат ғазнасига эмас, балки “кимларнингдир” чўнтагига тушмоқда:\n- Мен ҳужжатларни тахлаб, солиқ тўлаб келаман. Аммо январь-февраль ойларидаги “ўлик” мавсумда кўпчилигимиз магазинларни ёпиб, “налогчи”ларни ўзига бериб ишлаймиз. Бозор ичида ва атрофида ўтирган барча “ёймачилар”дан паттачилар пул йиғади, лекин шунча йил бозорда турсам ҳам бирортасига чек берилганини кўрмаганман! Бозорчи йигитлар пулни йиғиб, бир қисмини ҳокимларга бериб келади, асосий қисмини ўзлари ўзлаштиради. Шу-ку ҳақиқий мафия! Яъни, бозор атрофида қанча ёйма кўпайса, уларнинг даромади ошади. Ҳозир билмадиму, олдинроқ 1 метр квадратга 50 минг сўм олишган, ҳар бир ёймачига камида 2 метр керак. Ҳисоблаб олаверинг!\nБу пулларнинг бирор тийини давлатга тушмайди, “кўча”даги бозорқўм, паттачи, назоратчиларга кетади. Бу ҳолат Ипподромда ҳам, Тошкентнинг бошқа бозорларида ҳам, бутун республикада шу аҳвол. Ҳеч нарса ўзгаргани йўқ, дейди суҳбатдош.\nТадбиркор шу сабабли бозор бошқарувчилари тез-тез алмашиб туриши, уларни назорат қиладиган ички ишлар, солиқ инспекцияси, коррупцияга қарши кураш ва бошқа саноқсиз идоралар ҳам "ўз улушини олиб туриши"ни тахмин қилади.\nОзодлик суҳбатлашган тошкентлик яна бир йирик тадбиркор президент Шавкат Мирзиёев гапирган “кўча” мафияси асосан, улгуржи савдо билан шуғулланадиган бизнесменларни “солиққа” тортиб келишини айтади.\nУнинг сўзларича, охирги йилларда мамлакатдаги ўрта ва йирик бизнес амалдорлар билан чатишиб кетган “кўча боллари” томонидан бошқариб келинмоқда.\n- Бахти Ташкентскийни боллари, Салимбойники – булар жуда кўпайиб кетган охирги пайтларда. Мирзиёев бозорлардаги паттачи майда-чуйдалар ҳақидамас, фураларда, контейнерларда, карго орқали улгуржи юк ташувчилар ҳақида гапирган. Уларда қайси тадбиркор қанча сотиши ва қанча даромад олиши тўғрисида ҳамма маълумотлар бор. Ўшанга яраша “процент” қўйилади. Булар ўта уюшган, йиллар давомида шаклланган гуруҳлар. Бу гуруҳлар ўз “криша”си учун кўп компания ва тадбиркорларни давлат солиқларидан ҳам озод қилаётганини кўриб турибмиз. “Давлатга тўламайсан, сал камроқ менга тўлайсан!”, дейди. Тасаввур қилинг, қанча миллиардлаб пул давлатни айланиб, ўтиб кетади, - дейди у.\nТадбиркорнинг сўзларига кўра, жиноий гуруҳлар томонидан солинган “солиқ” ҳам импорт, ҳам экспортга сотилаётган товарлар ва хомашёга тегишли.\n- Чиқаётган маҳсулотларни ҳам ўзлари назорат қилади. Масалан, қуруқ мева - биттасига, ҳўл мева – бошқасига, тахта ва қурилиш материаллари яна бошқаларига берилган. Монополия! “Кўча” айниқса, охирги 5 йилда кучайди, Каримов даврида улар қўрқиб турарди. Ҳозир 90-йиллардаги “криша” қайтяпти яна Ўзбекистонда. Нафақат бозор - сал даромадлироқ кўринган ҳар қандай ишлаб чиқариш ҳам шулар томонидан ўзлаштириб олинмоқда. Фақат ҳимояси бор тадбиркорлар тирик, қолганларини “кўча” ютворган, - дейди хавфсизлик важидан исмини очиқлашни истамаган тадбиркор.\nБозорчи бизнесмен бу масалада давлат идораларига шикоят қилишнинг ҳам иложи қолмагани, кўплаб тадбиркорлар четга “солиқ” беришга “кўникиб” қолганини айтди.\nУюшган жиноятчилик ва соя иқтисодиёти\nХалқаро кузатувчилар Ўзбекистонда уюшган жиноий фаолият учун жиноий жавобгарликка тортишнинг ягона тизими шаклланмаганини таъкидлаб келишади.\nУларга кўра, Ўзбекистонда уюшган жиноий гуруҳ аъзоларини судлашда уларнинг жиноий йўл билан орттирган маблағлари мусодара қилинмаслиги ҳам муаммонинг бир қисми.\nШу йилнинг октябрида Global Initiative against Transnational Organized Crime ташкилоти томонидан эълон қилинган уюшган жиноятчилик даражаси бўйича давлатлар рейтингида Ўзбекистон 193 та давлатдан 4,96 балл билан 90-ўринни эгаллаган.\nПрезидент Мирзиёев 2019 йил январидаги чиқишида мамлакатда яширин иқтисодиёт ҳажми катталигича қолаётганини айтган эди.\n"Ҳозирда Ялпи ички маҳсулотда яширин иқтисодиётнинг улуши катта. Бу мамлакат ривожига салбий таъсир кўрсатмоқда. Яширин иқтисодиёт улуши катта эканини депутатлар ҳам, бошқалар ҳам, ҳамма яхши билади", деган президент.


Бўлажак куёвни ким танлайди? - 2 Февраля 2018 - BEPUL MP3 KO'CHIRISH, VIDEO KLIP, FOTO SURATLAR, YANGI\nЧетверг, 2018-10-18, 1:41 AM\nГлавная » 2018 » Февраль » 2 » Бўлажак куёвни ким танлайди?\nБўлажак куёвни ким танлайди?\n— Ёшим йигирма учда. Икки ойча олдин менга оғиз солган совчилардан бирига розилик беришди. Йигит ота-онамга, қариндош-уруғларимга жуда маъқул. Уларнинг қистови билан мен ҳам тақдирга кўндим. Мана, унаштирув арафасидамиз. Бироқ энди кўнгилсизликдан қийналяпман. Аввало, куёвнинг ташқи кўриниши ёқмади. Қолаверса, тўйолди учрашувларни бошқача тасаввур қилардим. Балки ўта хаёлпарастдирман... У ҳам беэътибордек туюляпти. Ота-онамнинг раъйи билан оила қуриб, бир умр афсусда ўтишдан чўчияпман. Келажакда бахтли бўлишим учун қандай йўл тутишим керак?\nКуёвни ким танлагани маъқул? Албатта, икки ёшнинг танлови ихтиёрий бўлиши керак. Бироқ қиз бола доим ҳам ўз ҳиссиётларини аниқ-тиниқ англай олмайди. Шу маънода ота-она тажрибасига қулоқ тутган маъқул. Руҳшунос Шаҳноза ХАЛИЛОВА билан «кундалиги»мизга янги мавзуни ёзамиз.\nҲаётда ҳамма нарса ҳам қатъий бир йўриқномага асосланганда унинг қизиғи бўлмасди. Шу маънода бизнинг режаларимиз кутилмаганда бошқача тус олиши табиий ҳол. Муҳими, ҳар бир вазият ва танлов қаршисида турганимиз маҳал масъулиятни тўлиқ зиммамизга ола билишимиздир. Айни пайтда сизнинг ички дунёингиз ва онг остида ўзгаришлар юз бераяпти. Балки шу пайтгача барча талаб ва таклифларга «Іа», «Хўп», «Розиман» дея жавоб қайтаргандирсиз. Энди эса иккиланиш пайдо бўлаяпти. Бу яхши, албатта. Чунки ота-онангизга қанчалик ишонманг ва улар сизни қанчалик ишонтиришмасин, оила қуриш, ўзаро муносабатлар борасида мустақил фикрингиз шаклланаяпти. Савол туғилади: ота-онанинг танловига қарши чиқиш керакми? Йўқ. Уларнинг фикрини ҳурмат қилиш ва ўрганиш лозим. Қатъий йўқ дейиш ёки тақдирга кўниб «Хўп бўлади» дастури билан иш кўриш ҳам ярамайди. Ахир, гап сизнинг тақдирингиз устида кетаяпти.\nЙигит ота-онага маъқул бўлса...\nБизнинг замонамизда ота-она ўзи танлаган йигитга қизининг оёқ-қўлларини боғлаб узатиб юбориши... Бунга нафақат ишониш қийин, балки юз бериши мумкин бўлмаган ҳолат ҳамдир. Йўқ, дейишга шошманг. Босим остида, мажбурлов, қатъий шартлар асосида кўнгилсиз турмуш қуришлар ҳам учраб туради. Аммо бу ўринда ҳам гап ёшларнинг масъулиятдан қочиши, ўз менига эга эгамаслигидадир. Хўш, сиз тақдирингизни боғлашингиз мумкин бўлган инсон (ота-онангиз танлагани эмас, умуман йигитлар)га ўз талабларингиз борми? Қандай йигит билан оила қуришни истайсиз? Биринчи ўринда сиз учун нима муҳим? Муносабатларни қандай тасаввур қиласиз? Бу саволларга ойдинлик киритинг. Розилик берилган йигит эса ота-онангизнинг талабларига жавоб берган. Атрофингизда гирдикапалак бўлиши, қучоқ-қучоқ гуллар, орзудаги учрашувлар, олифтанома кўриниш — булар қайсидир маънода роль ўйнаши мумкин,аммо ўта ҳаётий зарурат эмас.\nУ нега эътиборсиз?\nУчрашувга чиққанда орзу-хаёллар чилпарчин бўлгач, кайфиятингиз тушиб кетиши табиий. Натижада йигит билан яқиндан таниша олмайсиз. Аслида, қизларга йигит ҳақида маълум бир хулосага келиш учун уч учрашув кифоя, дейди мутахассислар. Келинг, чегараламаймиз. Яхшиси, унаштирув арафасида турган йигитнинг кўнглига қўл солиб кўришингизни тавсия қиламиз. У билан учрашувга чиққанда сиз ҳам тўнни тескариб кийиб, ўз қобиғингизга ўралиб олмаслигингиз керак. Аввал нейтрал мавзуда гап бошланг. Дарров чуқурлашманг. Болалик, қизиқишлар, ўзига хос принциплари, секин-аста, мақсадлар, туйғулар, оилавий ҳаётга муносабатини билиб олиш мумкин. Муҳими, у сизга қалбини очади. Сиз унга. Шунда оила қуриш масаласига иккингизда ҳам хайрихоҳлик кучаяди.\nУнутманг, бирор қарор қабул қилаётганда фақат ҳиссиёт ёки ақлнинг ўзига суяниш нотўғри. Иккисининг уйғунлигида бир хулосага келинса, охири бахайрбўлади.\nСизга бахт ва муҳаббат тилаб...\nКатегория: BAXS - TORTISHUV / FIKR MULOHAZA | Просмотров: 228 | | Теги: #xabarlar, #news, #новости, #ahborot, #habarlar, #Yangilik, #newsuz, #uznews, #Yangiliklar | Рейтинг: 0.0/0


«Гол+пас» тизими бўйича ҳам Месси ва Роналдуми? » Скачать музыку бесплатно новинки музыки 2016-2017\n«Гол+пас» тизими бўйича ҳам Месси ва Роналдуми?\nКомментариев: 0 Просмотров: 287 Дата: 14-01-2016, 08:31 Миллионлар ўйинида ҳам гол уриш, ҳам унга ассистентлик қилишни қойилмақом даражада эплайдиган ижрочиларнинг алоҳида қадрланишлари барчага маълум. Хўш, ўтган йил давомида жаҳоннинг энг кучли лигаларида қайси футболчилар шу икки вазифани ҳам дўндиришди? Бу саволга FootballHD.ru сайтининг «Гол+пас» тизими бўйича тузган рейтингига қараб жавоб олишингиз мумкин. 10-ўрин. Томас МЮЛЛЕР («Бавария») - 47 балл (36та гол+11та «пас»; 57та ўйин) Арьен Роббен ва Франк Риберининг сафдан чиқишлари «Бавария» ўйинлари тамойилини бироз ўзгартирди. Яъни асосий хавф тўлқини қанотлардан марказга кўчди. Зеро, ўрта зонада Мюллер ва Левандовски ўзгача фаоллик кўрсата бошлашди. Хусусан, немис ҳужумчиси йил бўйи барқарор ҳолда тўп сурди. Яъни ўтган мавсумни яхши тугатиб, янгисини қойилмақом даражада бошлади. Натижада Томас «Бавария»нинг иккинчи тўпурари ва асосий ассистентига айланди. Мюллер айниқса, кузда гол уриш бобида катта силжишни амалга оширдики, «МЮ»нинг жиддий эътиборига тушди. Ҳар ҳолда, манкунианликларнинг немис йигитини тарихдаги энг қимматбаҳо футболчига айлантиришга тайёр эканликлари ҳақида хабарлар урчиди. 9-ўрин. Арис АДУРИС («Атлетик») - 48 балл (38та гол+10та «пас»; 54та ўйин) Баскониянинг энг яхши ҳужумчиси ўтган йили сира тўхтамади. Бунинг самараси ўлароқ, деярли 40та голдан хирмон ҳосил қилиб, сайёранинг энг яхши тўпурарлари сафига кирди. «Зорро» лақабли ҳужумчи яна бир ойдан сўнг 35 ёшга тўлади. Қизиғи, у узоқ фаолияти давомида ҳеч қачон бундай даражада самарали ўйнаган эмасди. Умуман, Арис нафақат ҳужумларни якунига етказишда беназир ҳаракатланди, балки ўйиннинг барча жиҳатларида яққол кўзга ташланди. Хусусан, жамоадошларини зарба йўлига чиқаришда ҳам. Натижада жами 10та голнинг ҳаммуаллифига айланди. Алоҳида айтиш ўринли, бу тан олинган айрим уста ассистентлариникидан ҳам кўп. 8-ўрин. Кевин де БРЮЙНЕ («Вольф-сбург»|«Манчестер Сити») - 49 балл (25та гол+24та «пас»; 58та ўйин) Бельгиялик малласоч 2015 йил футболининг энг ёрқин кашфиётларидан биридир. «Вольфсбург»да мутлақ етакчилик қилиш асносида бундеслиганинг энг яхши футболчиси мақомини олган Кевин шу билан улкан мақсадли ва беҳисоб пулга эга клублар эътиборини тортди. Мана, унинг Англияга қайтиши ўринли бўлиб чиқди. Ҳарқалай, де Брюйне ҳозирда «Манчестер Сити»нинг етакчиларидан биридир. Умуман, бельгиялик охирги 1,5 йил давомида кўрсатган барқарор ўйинлари ҳисобига замонавий футболдаги энг кучли плеймейкерлар қаторига қўшилди. Кевин заргарона тўп узатишлар бўйича тенги йўқ футболчи. Қолаверса, унинг гол уриш қобилияти ҳам тобора ривожланмоқда. Дейлик, 2015 йили нақ 25та голга муаллифлик қилди. Эътибор беринг, бу жаҳоннинг энг яхши марказий ҳужумчиларидан бири - Карим Бенземанинг статистикаси билан тенг. Ваҳоланки, де Брюйне асосан майдон марказида тўп суради. 6-7-ўринлар. Роберт ЛЕВАНДОВСКИ («Бавария») - 54 балл (49та гол+5та «пас»; 58та ўйин) Польшалик ҳужумчи фаолиятининг Дортмунддаги босқичида нафақат кўп гол урарди, балки барқарор равишда шерикларини самарали узатмалар билан таъминларди. Мана, Роберт «Бавария»да ҳам ҳар жабҳада яхши таассурот қолдиряпти. Лекин мюнхенликлар ундан асосан ҳужумларга нуқта «босувчи» ижрочи сифатида фойдаланмоқдалар. Натижага қаранг, Роберт йил давомида деярли 50та гол ҳосил қилди (голлар сони Роналду ва Мессидагина кўпроқ), аммо ассистентлик бобида унча яхши кўрсаткичга эришолмади. Асосий факт шуки, The Body бунингсиз ҳам замонамизнинг энг хавфли ҳужумчиларидан бири саналмоқда. 6-7-ўринлар. Пьер-Эмерик ОБАМЕЯНГ («Боруссия» Д.) - 54 балл (46та гол+8та «пас»; 57та ўйин) Дортмундда Левандовски ўрнини эгаллаган габонлик форвард ҳам айнан 54 балл тўплади. Бугунги Обамеянг ҳимоячилар учун жаҳон футболидаги энг ноқулай ва ёқимсиз ҳужумчилардан бўлса, ажабмас. У фантастик тезлиги ҳисобига таъқибчиларидан осонгина қочиб кетади. Хуллас, Пьер-Эмерик - тезкор оёқлар эгаси. Асосийси, габонлик йигит «Боруссия» ўйинига идеал тарзда мослашиб, Генрих Мхитарян ва Марко Ройс билан ҳавас уйғотадиган даражада ҳамкорлик қиляпти. Яъни ҳамон гол хирмонини тўлдиришда давом этяпти. Хусусан, айни пайт мавсум якуни бўйича «Олтин бутса» совринини олишга асосий даъвогарлардан бири бўлиб турибди. 5-ўрин. Златан ИБРАГИМОВИЧ («ПСЖ») - 60 балл (46та гол+14та «пас»; 54та ўйин) Златан кучли лигалар вакиллари орасида йил давомида ўртача ҳисобда 1та ўйин учун бир ёки кўпроқ балл йиққан 6 нафар футболчидан биридир. Эсингиздами, Ибра ўтган мавсум Лига 1нинг энг яхши тўпурари мақомини ҳайратланарли тарзда осонгина бой берганди, боз устига, голларидан катта қисмини пенальти орқали урганди. Шу туфайли, танқидчилар тилларига эрк бериб, Швеция футболи тарихидаги энг яхши ўйинчининг фаолияти уфқ томон яқинлашганини гапира бошлашди. Бироқ ҳеч нарсани тан олмайдиган Златан янги мавсумда Франция чемпионатининг энг хавфли ҳужумчиси мақомини қайтариб олди, шунингдек, терма жамоасида ҳам етарлича гол урди. Муҳими, доимгидек, жамоадошларига ассистентлик қилишни ҳам жойига қўйди. Диққатни тортадиган яна бир томони шуки, Ибранинг 2015 йилдаги деярли ҳар бир голли узатмаси - бу футбол санъатининг кичик «шедеври» бўлди. 4-ўрин. НЕЙМАР («Барселона») - 62 балл (45та гол+17та «пас»; 62та ўйин) Ҳозирда бир неча йил олдин бразилиялик ёш истеъдоднинг Европада муваффақиятсизликка учрашини башорат қилишгани хусусида гапириш ҳам кулгули. Ваҳоланки, озғин йигитча Бразилия майдонларида нафис дриблинги, тезлиги ва гол уриш истеъдоди билан алоҳида кўзга ташланганди. Бироқ симуляцияга мойиллиги, озгина худбинлиги ва шубҳалидек кўринган диди Неймарнинг еврофутболга мос тушишига халақит берадигандек туюлганди. Мана, у «Барса»даги бир неча йилда анча улғайди, қувватга тўлди, симуляцияга мойилликдан қутулди, аввалги «даҳшатли» соч турмакларидан воз кечди. 2015 йилга келиб эса, яхши маънодаги сурбетлиги, беқиёс техникаси ва йўқ жойдан гол ҳосил қилиши билан «кўҳна қитъа» футболини батамом забт этди. Ҳақиқий бразилча карнавал. 3-ўрин. Луис СУАРЕС («Барселона») - 69 балл (48та гол+21та «пас»; 57та ўйин) «Барселона» мухлислари Суареснинг Каталонияда «Ливерпул»дагидек ўйнаб кетишига заррача шубҳаланишмаганди. Аммо энг максималчилар ҳам уругвайликнинг янада кучайиши хусусида гапиришга ботинолмаган бўлсалар керак. Воқеалар ривожи шуни кўрсатдики, Луис ёрқинроқ нур сочишга қодир бўлган экан. Тўғри, у бир неча ойни мослашиш жараёнига сарфлади. 2015 йилга келиб эса, худди «гол машинаси»дек таассурот уйғотди. Ҳарқалай, Суарес ҳеч қачон йил давомида бунчалик кўп гол урмаган ва бунчалик кўп ассистентлик ҳам қилмаганди. Муҳими, у Неймар ва Месси билан бирга ўйнаётган бўлсада, ўз насибасини бус-бутун ҳолда оляпти. 2-ўрин. Криштиану РОНАЛДУ («Реал») - 74 балл (57та гол+17та «пас»; 57та ўйин) Роналду кетма-кет 2-марта йил давомидаги голлари сони бўйича ўзининг азалий ва абадий рақиби - Лионель Мессини ортда қолдирди. Хуллас, португалиялик юлдуз футбол тарихидаги энг мукаммал «гол машина»ларидан бири эканлигини яна исботлади. Демак, Криштиану шахсий кўрсаткичлар нуқтаи назаридан, 2015 йилни ўз ҳисобига ёзиб қўйишга тўла ҳақли. Бироқ «Реал» совринлардан яна четда қолди. Ҳа, Роналду ҳам янги мавсум стартида бироз «хира» кўринди, бунга Бенитес билан яхши чиқишолмагани сабаб бўлди, эҳтимол. Мана, мураббий истеъфога чиқди ва Роналду энди бой берилган нарсаларни ўз жойига қайтаришга уринса, ажабмас. 1-ўрин. Лионель МЕССИ («Барселона») - 76 балл (52та гол+24та «пас»; 61та ўйин) Лео ёқимсиз жароҳатга қарамай, беназир эканлигини тўла исботлади, барибир. У ўтган йили ўйинини сезиларли даражада кучайтирди. Яъни ҳужумдаги юлдуз шериклари билан «кўҳна қитъа» футболининг энг кучли ҳимоя чизиқларини ҳам «чилпарчин» қилди. Асосийси, «Барселона» футбол-2015да имкони бор деярли барча совринларга эга чиқди ва бу ютуқларда аргентиналик даҳочанинг голларию, заргарона узатмалари муҳимлик касб этди. Гол ва «пас» бўйича алоҳида рейтинг 2015 йили гол уриш ва унга ассистентлик қилиш бобида топ-10 рўйхатига киришган футболчиларни алоҳида-алоҳида олсак, рақиблар дарвозасига йўл топишда Роналду, «пас» йўналишида эса Месси ва де Брюйне етакчилик қилишди. 2015 йилнинг энг яхши тўпурарлари 10. Гонсало Игуаин («Наполи») - 37та гол (62та ўйин) 8-9. Арис Адурис («Атлетик») - 38та гол (54та ўйин) 8-9. Алекс Тейшейра («Шахтёр») - 38та гол (42та ўйин) 7. Неймар («Барселона») - 45та гол (62та ўйин) 5-6. Пьер-Эмерик Обамеянг («Боруссия» Д.) - 46та гол (57та ўйин) 5-6. Златан Ибрагимович («ПСЖ») - 46та гол (54та ўйин) 4. Луис Суарес («Барселона») - 48та гол (57та ўйин) 3. Роберт Левандовски («Бавария») - 49та гол (58та ўйин) 2. Лионель Месси («Барселона») - 52та гол (61та ўйин) 1. Криштиану Роналду («Реал») - 57та гол (57та ўйин) 2015 йилнинг энг яхши ассистентлари 9-10. Гарет Бэйл («Реал») - 16та «пас» (46та ўйин) 9-10. Давид Сильва («Манчестер Сити») - 16та «пас» (45та ўйин) 6-8. Неймар («Барселона») - 17та «пас» (62та ўйин) 6-8. Криштиану Роналду («Реал») - 17та «пас» (57та ўйин) 6-8. Анхель ди Мария («МЮ»|«ПСЖ») - 17та «пас» (54та ўйин) 5. Халк («Зенит») - 20та «пас» (44та ўйин) 3-4. Луис Суарес («Барселона») - 21та «пас» (57та ўйин) 3-4. Месут Озил («Арсенал») - 21та «пас» (56та ўйин) 1-2. Лионель Месси («Барселона) - 24та «пас» (61та ўйин) 1-2. Кевин де Брюйне («Вольфсбург»|«Манчестер Сити») - 24та «пас» (58та ўйин) P.S.: рейтингга киритилган ушбу футболчиларнинг кўрсаткичлари айрим манбаларда берилган статистик маълумотлардан бироз фарқланади. A. Aҳмедов тайёрлади


Gor.uz Сиз қайси маиший техникага ўхшайсиз? :)\nСиз қайси маиший техникага ўхшайсиз? :)\nСиз дазмолсиз. Четдан қараганда ҳамма ишларингиз силлиқ кетаётгандай туюлади. Аммо бу силлиқликни амалга ошириш учун қанча қизишганингиз фақатгина ўзингизга маълум. Ҳар қандай ғижим, кўримсиз ишни силлиқлаш учун сарфлаган мақсадингиз ва тиришқоқлигингизга ҳавас қилса арзийди. Ҳар қандай иш сиз қўшилганингизда албатта тартибга тушади. Агар сизга ўхшаган силлиқловчилар кўпайса бу дунёда яшаш анча осонлашган бўлар эди.\nСиз чойнаксиз. Агар бу жиҳозли башорат бўлганида сизни диванга ўхшатиш мумкин бўларди, доим суянса бўладиган инсонсиз. Аммо техникадан чойнаксиз, ёмон ўйламанг, бизнинг таъбиримизда бу жуда обрўли ускуна. Сиз самовар каби доимо дастурхон тўридасиз, қолганлар сизнинг атрофингизда. Бир кунда ҳар бир одам кўп марталаб чой ичишга эҳтиёжи туғилади ва барча сизга мурожат қилади. Ҳамманинг пиёласи бўм-бўш сиз эса уларни тўлдириш билан оворасиз. Албатта сиз сувни қизғанмайсиз, аммо баъзида ичингиздаги сув учун ҳам қайғуринг, сувсиз чойнакнинг спираллари куйиб қолади.www.gor.uz\nСиз компьютерсиз. Бўлганда ҳам тўлиқ комплектацияли: процессорингиз ақлли, мониторингиз аниқ. Сиз ўзингизга қийин ахборотни сиғдириб, уни таҳлил қила оласиз. Аммо компьютер тўпламингизда сичқонча етишмайди. Сичқончасиз компьютер эса – қимматбаҳо тизим бўлса ҳам ундан фойдаланишнинг имкони йўқ. Сичқонча бу компьютерга йўлдир. Дуч келган сичқончадан фойдаланманг, танлаётганда ғоят нозик бошқариладиганини танланг.www.gor.uz\nСиз газ плитасиз. Бўлгандаям жудаям яхшиси. Ҳаммани овқатлантирасиз, ҳамма нарсага қизишасиз, ҳар бир одамга ғамхўрлик қиласиз, атрофдагилар ҳам атрофингизда гирдикапалакдир. Сиздан иссиқлик ва кўнгилчанлик таралади. Аммо баъзи пайтларда ўзингизга: “Намунча қайғурмасанг, ўзинг учун қачон яшайсан?” деб савол берасиз. Ва шу ондаёқ ўзингизга жавоб берасиз: “Мен плитаман, менинг вазифам ҳаммани иситиш, ҳамма учун қайғуриш, менинг толейимга доимо хўжаликда бўлиш ёзилган”. Аслида ҳаммаси унчалик ёмон эмас, шунчаки бироз оловни пасайтиринг, бу ўзингизга ҳам атрофингиздагиларга ҳам фойдали бўлади.www.gor.uz\nСиз чангюткичсиз. Сиз дунёнинг барча овозларини эшитмайдиган қилиб қўя оласиз, сиз билан таққослаганда қолган ҳамма нарса эштилмайди ва эътибордан ҳолидир. Ичингизга тортаётган кучли ҳаво ёрдамида исталган ахлатни тозалай оласиз, ичингиздан чиқаётган ҳаво кучи билан эса дунёни исталган рангларга бўяшингиз мумкин. Сиз қувват манбаисиз, сиз кўп нарсани айлантирворишингиз мумкин, ҳатто кераксизларни ҳам. Ҳамма ишга бирдай куч сарфлайсиз, у хоҳ тўноғичдай, хоҳ катта шкафдай бўлсин. Агар шкафни ичингизга торта олмасангиз хафа бўлманг, ўйлаб кўринг, у сизга ростдан ҳам керакмикин?www.gor.uz\nСиз видеокамерасиз. Сиз атрофингиздаги дунёга диққат билан назар соласиз, ҳамма нарсани сезиб, ёзиб оласиз ва рақамли монтаж қилинган тарзда қайтариб берасиз. Ҳа, бу жуда ақлли техника, аммо у фақат ниманидир ёзиб олиш учун керак эмас. Видеокамерада ҳам ҳиссиётларни билгувчи функциялари мавжуд бўлади ҳамда ҳақиқатни яхши-ёмон томонга бирдай ўгира олади. Шундай одамлар борки, видеокамера уларни умуман чиройли инсон сифатида кўргиси ва суратга туширгиси келмайди, аммо бундан мустаснолари ҳам бор, айнан улар жуда бахтлидир. Камера кимнидир ёқтириб қолса уни юлдузга айлантириши турган гап.www.gor.uz\nСиз магнитоласиз. Тарози кўрсаткичи бир хил вазн кўрсатишдан зерикканида FM- станциялари бўйлаб сайр қилади. Сизнинг диапазонингизда қанча ҳис, хаёллар, куйлар мавжуд. Аммо бир станцияни танлаш қанчалик қийинчилик туғдиради. Аммо биттасини танлашингиз шарт, сабаби частоталар орасида юрганингиз жуда ёмон шовқин билан кузатилади. Бир тарафдан ўйлаб қарасак, яхши куй эшитиш учун беш дақиқа шовқин эшитишга ҳам тайёр туради киши. Сизни яхши кўришади, сиз билан ҳар доим ёрқинлик ва аниқлик, қувонч ҳамроҳ бўлади. Сизнинг олдингизда зерикиш ҳам мароқли.www.gor.uz\nСиз комбайнсиз. Ҳамма нарсани бир онда парчалаб юбориши мумкин, бетондан ташқари албатта, бунга қарши курашиш эса бекордир. Ҳамма нарсага “тишингиз” ўтади. Сиз дунё устидан ҳукмронлик қилишни хоҳлайсиз, аммо биласиз, бунга эришиш осон эмас. Дунё шундай қурилган: ниманидир қуриш йўлида ниманидир бузиш керак, қуриш эса сизнинг иккинчи хислатингиздир, сиз чиқарган маҳсулотлардан таом тайёрланади.www.gor.uz\nСиз телевизорсиз. Фақатгина ёруғлик таратиб турганингиз учунгина эмас. Асосийси сиз атрофдагилар билан ичингиздаги борингизни бўлишасиз. Ўзингизни одамларга бахш этасиз. Аммо тўғри айтишади, одамларга яхшилик қилманг, ёмонлик кўрмайсиз. Одамлар сизни ёмонликлар манбаи деб ҳисоблашлари мумкин. Сиз уларга дунёда нима бўлаётганини айтиб берсангиз, одамлар кўрсатган нарсаларингизни ўзингиз қилаяпсиз деб ўйлашлари мумкин. Ким ҳақ ким нохақлиги сизгагина аён.www.gor.uz\nСиз музлаткичсиз. Нафақат ошхона балки бутун уйнинг муҳим одами. Музлаткич бўлишингизга қарамай, кўнгилни иситасиз. Жим юриб, жиддийлик сақлайдиган, сизга қараб ичингизда нима эканлигини англаш қийин. Ичингизда эса ширин ёки ачиган маҳсулот ва ёки умуман бўшлик бўлиши мумкин. Бунда Карлсон мультфильм қаҳрамонининг фалсафий фикрлари ўринли: “Бу ерга ўзингиз нарса қўймасангиз, ҳеч қачон ҳеч нима бўлмайди!” Бу гап сизнинг руҳиятингизга ҳам тегишли.www.gor.uz\nСиз кир ювадиган машинасиз. Унга сув қуйишгани учун эмас, сизга буюрилган вазифани жиддий қабул қилиб уни сўнггигача пухта амалга оширасиз. Бундай фаоллигингизни фақат қаттиқ мато кўтара олади, юпқа, юмшоқроқ матоларни эса чиритиб, ситиб ипини чиқариб юборишингиз мумкин. Ўзингиздаги қувватни бироз меъёрга солишга ҳаракат қилинг. Ҳаммаси аслида тоза, сиз эса уни ҳали ҳам юваётган бўлишингиз мумкин. Керакли дастур бўйича ишлашга ҳаракат қилинг, керак бўлганда қисқа ва нозик мато учун дастурини қўлланг...www.gor.uz\nСиз мобиль телефонсиз. Сиз худди мобиль телефон сингари бир қарашда тинчсиз, ҳеч кимга зарарингиз тегмайди. Бир бурчакда жииим ётасиз, аммо сиз орқали телефон қилишни бошлашлари биланоқ, сиз ўзингиздан керакли ва кераксиз ахборотларни ўтказа бошлайсиз. Аммо телефон бўлганингиз учун сиз ким билан гаплашишни ўзингиз танлай олмайсиз. Сиз ҳам тезда қувватингиз пасайиб, аккумляторингиз қувват олишга муҳтож бўлади. Аммо сиз мобиль телефонлар сингари кун сайин замонавийлашиб борасиз ва ҳар бир янги ҳаёт жараёнига янги модель бўлиб кириб борасиз. www.gor.uz